Lelaki mati dihempap gajah

NEW DELHI: Seorang lelaki maut selepas secara tidak sengaja terjatuh dan dihempap seekor gajah ketika memandikan haiwan berkenaan.

Dalam satu rakaman kamera keselamatan, Arun Panikkar, 40, dilihat memandikan haiwan berkenaan di sebuah tempat jagaan gajah di Karappuzha di daerah Kottayam, Kerala di selatan India baru-baru ini.

Lelaki itu dilihat mengarahkan gajah berkenaan berbaring untuk membersihkan belakangnya tetapi haiwan itu enggan.

Panikkar kemudiannya mengambil rotan dan terus memukul gajah itu tetapi dia tergelincir lalu jatuh dan pada masa yang sama haiwan itu terus berbaring serta menghempap badan lelaki berkenaan.

Seorang lelaki muncul untuk membantu Panikkar dan cuba menggerakkan gajah berkenaan tetapi tidak berjaya.

Gajah itu akhirnya bangun selepas lelaki itu memukulnya sebelum dia menarik Panikkar yang sudah tidak bergerak.

Bagaimanapun, Panikkar sudah meninggal dunia dan doktor memberitahu mangsa mati akibat kecederaan parah di kepala serta badan.

Polis berkata, satu siasatan dijalankan berhubung kejadian berkenaan dan memberitahu gajah itu dimiliki oleh sebuah yayasan hospital di Kerala. – Agensi


Karnival e-Padaidi platform terbaik bina kerjasama keusahawanan Bugis Sabah – Ketua Menteri

TAWAU, 27 Julai (Bernama) — Karnival e-Padaidi merupakan platform terbaik bagi membina kerjasama keusahawanan dalam kalangan masyarakat Bugis di Sabah, dan kerajaan negeri sentiasa mengalu-alukan sebarang inisiatif seumpama ini.

Ketua Menteri Datuk Seri Mohd Shafie Apdal berkata penganjuran karnival itu perlu dilaksanakan secara konsisten demi pembangunan keusahawanan serta perniagaan masyarakat Bugis dan juga semua kaum.

“Suka saya menyarankan bukan sahaja untuk anggota Persatuan Dewan Perniagaan Bugis tetapi seluruh masyarakat Bugis Sabah agar menjalin kolaborasi keusahawanan kukuh sekali gus membawa potensi besar kepada ekonomi negeri,” katanya.

Beliau berkata demikian dalam teks ucapan yang dibacakan wakilnya, Timbalan Ketua Menteri Sabah, Datuk Jaujan Sambakong sempena perasmian pembukaan Karnival e-Padaidi di sini, dihadiri lebih 10,000 pengunjung, malam ini.

Karnival yang berlangsung selama dua hari itu turut menyediakan pelbagai aktiviti menarik antaranya pertandingan sukan minda domino, persembahan gendang dan alat muzik kecapi, pertandingan makan kuih tradisi, pertunjukan kereta berhias, selain terdapat gerai pameran dan gerai jualan.


Tragedi tahun baharu

BANGKOK: Kedatangan Tahun Baharu 2019 disambut meriah di seluruh dunia semalam tetapi di beberapa negara perayaan itu dicemari dengan beberapa tragedi termasuk kejadian pembunuhan dan bencana.

Di Thailand, seorang lelaki menembak mati enam anggota keluarganya termasuk dua anaknya sebelum menembak dirinya kerana berang selepas tidak dijemput ke parti sambutan Tahun Baharu yang dianjurkan keluarga mentuanya.

Menurut AFP, kejadian itu berlaku 10 minit selepas tengah malam semalam ketika Sucheep Sornsung menyertai keluarga isterinya menyambut Tahun Baru di wilayah Chumphon.

Sucheep yang mabuk melepaskan tembakan di meja sebuah salun kecantikan yang menjadi lokasi sambutan itu di daerah Phato, kata polis.

“Semua mangsa anggota keluarganya termasuk anak lelaki dan anak perempuannya yang berusia sembilan dan enam tahun.

“Mereka ditembak di kepala dan di perut. Sucheep marah kerana sebagai menantu dia tidak disambut keluarga isterinya,” kata jurucakap polis Phato, Larp Kampapan.

Sucheep kemudian menembak dirinya. Empat lagi mangsa ialah dua lelaki dan dua wanita berusia antara 47 dan 71 tahun.

Di Indonesia, ketika jutaan penduduk meraikan kedatangan sambutan Tahun Baharu, pasukan penyelamat bertungkus-lumus mencari puluhan mangsa yang hilang dalam kejadian tanah runtuh yang menyebabkan sembilan orang maut.

Kejadian berlaku sejurus sebelum gelap kelmarin di sebuah Kampung Cimapag di Sukabumi di wilayah Jawa Barat yang berpunca daripada hujan lebat.

Jurucakap agensi bencana kebangsaan, Sutopo Purwo Nugroho memberitahu, sembilan mangsa ditemui mati dan sekurang-kurangnya 34 lagi penduduk di laporkan hilang selepas kediaman mereka ditimbuni tanah runtuh sedalam beberapa meter.

Hujan lebat, gangguan bekalan elektrik dan keadaan jalan raya rosak atau terhalang menyebabkan jentera berat tidak dapat masuk ke kawasan berkenaan.

“Selain itu, orang ramai yang berpusu-pusu mahu ke tempat kejadian menyebabkan kenderaan pasukan penyelamat termasuk ambulans tersangkut dalam kesesakan lalu lintas berikutan jalan sempit,” katanya.

Sambutan tahun baharu di Tokyo, Jepun juga bertukar kecoh apabila sebuah kereta merempuh orang awam yang berkumpul di sepanjang jalan terkenal di bandar itu menyebabkan sembilan cedera dan seorang parah, kata polis.

Jurucakap polis berkata, Kazuhiro Kusakabe, 21, memandu sebuah kenderaan kecil dengan ‘niat membunuh’ di Jalan Takeshita, di kawasan fesyen terkenal Harajuku, 10 minit selepas waktu tengah malam.

Jalan itu ditutup untuk kenderaan bagi membolehkan orang ramai memenuhi kawasan berkenaan untuk meraikan sambutan Tahun Baru.

Menurut polis, seorang pelajar kolej berada dalam keadaan kritikal dan terpaksa menjalani pembedahan.

Kusakabe ditahan dan berdepan tuduhan cubaan membunuh.

Beberapa jam sebelum sambutan tahun baharu di Manchester, Britain, seorang lelaki yang bersenjatakan pisau secara tiba-tiba menyerang orang ramai menyebabkan tiga mangsa cedera.

Dalam kejadian di stesen kereta api Manchester Victoria itu menyebabkan seorang lelaki dan wanita berusia 50-an cedera serta seorang anggota polis yang bertugas di stesen berkenaan.

Mail Online melaporkan, suspek bersenjatakan pisau dapur yang panjang ditahan selepas polis menyembur penyembur lada dan menembaknya dengan pistol pegun.

Polis kemudiannya mengesahkan kejadian itu dan memberitahu suspek ditangkap atas tuduhan cubaan membunuh. – Agensi


Polis KK Terima 20 Laporan Penipuan Topeng Muka & Sanitizer

KOTA KINABALU : Bahagian Siasatan Jenayah Komersial Ibu pejabat Polis Daerah (IPD) Kota Kinabalu menerima 20 laporan penipuan melibatkan jumlah kerugian RM92,203 bagi bekalan topeng dan cecair pembasmi kuman yang tidak wujud.

Ketua Polis Daerah Kota Kinabalu, Asisten Komisioner Habibi Majinji berkata, 20 laporan tersebut diterima sejak awal Februari lalu atas urusan pembelian topeng muka dan cecair pembasmi kuman melalui media sosial Facebook dan Instagram.

“Berdasarkan laporan yang dibuat, kertas siasatan telah dibuka di bawah Seksyen 420 Kanun Keseksaan yang melibatkan jumlah kerugian keseluruhan RM92,203.

“Keterangan lanjut daripada mangsa yang terlibat menyatakan telah terlihat iklan penjualan topeng muka dan cecair pembasmi kuman daripada media sosial Facebook mahupun Instagram.

“Mangsa telah diarahkan untuk membuat bayaran ke dalam akaun yang diberikan. Setelah mangsa membuat bayaran ke dalam akaun yang diberikan, individu tersebut tidak dapat dihubungi dan topeng muka seta cecair pembasmi kuman yang ditempah tidak sampai,” katanya dalam satu kenyataan hari ini.

Habibi berkata, sindiket penipuan tersebut berlaku berikutan negara ini dilanda wabak penyakit Covid-19.

Jelasnya, setakat ini, pihaknya telah berjaya menangkap tiga individu  pemilik akaun yang terlibat dalam sindiket penipuan tersebut dan berjaya di tuduh di mahkamah.

Menurutnya, pelbagai helah yang digunakan untuk memperdaya mangsa seperti Macau scam, love scam, tipu nombor tac, pinjaman tipu dan sebagainya.

Justeru, beliau menasihati orang ramai untuk sentiasa berwaspada agar lebih bijak dan berhati-hati untuk menggunakan segala kemudahan media sosial bagi mengelakkan menjadi mangsa penipuan.

“Orang ramai juga boleh membuat pengesahan akaun yang diberikan scamer sama ada terlibat dalam kes penipuan atau sebaliknya di laman Web http://ccid.rmp.gov.my/semakmule/.

” Jika ada sebarang kemusyikilan berkenaan dengan panggipan scam bolehlah berhubung terus di talian 088-230 182 atau hotline polis KK 088-529 220,”katanya. – BorneoToday


‘Kami Mahu Pulang… Semakin Ramai Yang Mati’

ITALI: “Kami mahu pulang ke Malaysia, keadaan di sini (Itali) tidak terkawal dengan jumlah mereka yang dijangkiti dan meninggal dunia akibat Covid-19 meningkat secara mendadak.

“Diharap kerajaan Malaysia dapat mengeluarkan segera rakyat Malaysia di Itali, kebanyakan hospital juga sudah tidak dapat menampung jumlah pesakit akibat terlalu ramai yang dijangkiti wabak.”

Demikian luahan rakyat Malaysia di Itali, Norul Ridzuan Zakaria, 50, yang merayu supaya kerajaan Malaysia segera mengeluarkan mereka dari negara itu selepas Itali mencatatkan angka kematian tertinggi di luar China iaitu mencecah 1,000 orang.

Norul Ridzuan yang bekerja sebagai pembekal untuk anak syarikat agensi angkasa Itali berkata, mereka sudah dikuarantin bermula pertengahan Februari manakala semua kedai, sekolah, universiti serta pejabat ditutup sepenuhnya.

“Kerajaan Itali hanya membenarkan seorang anggota keluarga untuk keluar rumah membeli barangan keperluan.

“Tetapi hanya pasar raya yang dibuka, malah kami terpaksa menunggu di luar pasar raya dengan 10 orang saja dibenarkan masuk dalam satu-satu masa,” katanya ketika dihubungi Harian Metro, hari ini.

Dia yang sudah menetap di Torino, sebuah daerah di utara Itali selama lima tahun berkata, di hospital pula, keadaan sesak dengan pesakit, malah ada antara mereka terpaksa ditolak kerana wad tidak mencukupi.

“Bayangkan, rakyat mereka sendiri pun terpaksa ditolak (untuk rawatan), inikan pula rakyat luar.

“Sebab itu saya memilih untuk keluar secepat mungkin dari Itali kerana keadaan di sini sudah tidak terkawal, bayangkan dalam tempoh sehari jumlah jangkitan mencecah 800 hingga 1,000 orang,” katanya.

Bapa kepada dua anak itu berkata, Kedutaan Malaysia di Rom sudah mewujudkan kumpulan Whatsapp khas dan meminta nama rakyat Malaysia yang mahu pulang segera ke tanah air.

“Ada yang memilih tidak mahu pulang kerana mempunyai beberapa kekangan, tetapi saya tetap mahu pulang kerana memikirkan keselamatan keluarga.

“Disebabkan itu, saya cuba berhubung dengan (Datuk Seri) Hishammuddin Hussein (Menteri Luar), Tan Sri Muhyiddin Yassin (Perdana Menteri) melalui Facebook supaya mereka prihatin dengan nasib kami.

“Alhamdulillah, Datuk Seri Hishammuddin memberi maklum balas positif dengan membalas komen di Facebook saya,” katanya.

Dia yang berasal dari Taiping, Perak itu berkata, ketika ini penduduk di bandar terkenal seperti Milan, Venice yang terjejas paling teruk sudah keluar dan berhijrah ke bandar lain.

“Keadaan di Milan dan Venice kosong ketika ini berikutan rata-rata penduduknya sudah berhijrah ke bandar lain.

“Disebabkan itu kami takut kemungkinan ada antara mereka yang membawa wabak berkenaan ke daerah lain,” katanya.


Anggota DBKK Bantu KKM Jalankan Kerja Pembasmian Kuman

KOTA KINABALU: Dewan Bandaraya Kota Kinabalu (DBKK) mengambil inisiatif membantu kakitangan Kementerian Kesihatan Malaysia (KKM) melakukan kerja-kerja pembasmian kuman atau penyahkuman di sekitar kawasan-kawasan yang berisiko.

Pembantu Menteri di Jabatan Ketua Menteri Arifin Asgali berkata, memandangkan KKM kekurangan anggota dalam menangani penularan wabak Covid-19, anggota DBKK mengambil langkah untuk membantu.

Katanya, setakat ini lima pasukan disertai lima anggota DBKK turun membantu menjalankan kerja-kerja pembasmian kuman di kawasan yang dikenal pasti sebagai berisiko.

”Pasukan ini memulakan kerja pembasmian kuman sejak semalam dan kerja-kerja ini akan berterusan selagi diperlukan oleh KKM.

”DBKK bukan sekadar membantu dari segi tenaga kerja, kami turut membantu dari segi logistik sekiranya KKM perlu bantuan kenderaan seperti kereta mahupun bot untuk ke pulau-pulau sekiranya diperlukan.

“Anggota DBKK akan melakukan pembasmian kuman di kawasan yang telah dikenal pasti KKM sebagai kawasan ‘hotspot’,” katanya ketika dihubungi, di sini hari ini.

Menurutnya, cecair pembersihan kuman disediakan oleh KKM dan anggota DBKK hanya membantu melakukan kerja-kerja semburan bagi membasmi kuman.

Katanya, kawasan yang dikenal pastik tidak boleh didedahkan bagi mengelak berlakunya panik dalam kalangan orang awam.

Setakat ini Sabah merekodkan 82 kes positif Covid-19, dengan 25 kes baharu.

Kawasan Kota Kinabalu merekodkan kes ketiga tertinggi di Sabah dengan 12 kes selepas Lahad Datu 23 kes dan Tawau dengan 16 kes.


Baru Berusia 18 Tahun, Perenang Ini Hadiahkan Emas Pertama Buat Negaranya Dalam Sejarah Olimpik

TOKYO, 25 Julai : Ahmed Hafnaoui mencipta kejutan hari ini di pentas akhir acara renang 400m gaya bebas lapor portal berita Xinhua. Hafnaoui berjaya menghadiahkan buat seluruh rakyat Tunisia emas pertama Olimpik mereka.

Perenang berusia 18 tahun itu mengetepikan perenang pilihan dari Australia, Jack Mcloughlin  di tempat kedua dan memenangi pingat emas di penampilan pertamanya di Sukan Olimpik tahun ini.

Masa yang dicatatkan Hafnaoui 3 minit dan 43.36 saat, hanya 0.16 saat meninggalkan perenang Australia itu. Kieran Smith dari Amerika Syarikat memenangi pingat gangsa. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nenek maut diserang kumpulan monyet

New Delhi: Seorang wanita berusia 60 tahun maut selepas dikejar sekumpulan monyet di rumahnya di Mathura Bazar di daerah Balrampur, Uttar Pradesh, India.

Polis berkata, wanita itu yang dikenali sebagai Savitri Devi dan menantu perempuannya, Renu berehat di balkoni rumahnya sebelum diserang sekumpulan monyet.

Mail Online melaporkan, kedua-dua mangsa segera melarikan diri daripada haiwan berkenaan tetapi malangnya mereka terjatuh ke bawah.

Savitri disahkan maut dilokasi kejadian manakala Renu yang cedera perah dibawa ke hospital untuk rawatan lanjut.

Kejadian itu adalah yang ketiga dalam tempoh beberapa bulan membabitkan monyet yang menyerang manusia hingga menyebabkan kematian.

Seorang wanita, Sanjul Pandey ditemui mati dalam keadaan berlumuran darah selepas diserang sekumpulan monyet di bandar Agra.

Sebelum itu, seorang bayi berusia 12 hari juga maut selepas digigit seekor monyet.

Kejadian itu mencetuskan perbalahan di India kerana di negara itu monyet adalah haiwan dilindungi dan ia tidak boleh dipindahkan dari habitatnya, ditangkap atau dibunuh. – Agensi


Masalah Di Sabah Agak ‘Besar’, Hamzah Pertahan Kad Warga Asing

KUALA LUMPUR: Masalah warga asing sudah menjadi “agak besar” di Sabah, kata Menteri Dalam Negeri Hamzah Zainudin ketika mempertahankan cadangan kerajaan untuk mempertimbangkan langkah pemberian kad warga asing kepada pendatang di negeri itu.

Justeru katanya, sudah tiba masanya isu pendatang asing di negeri itu diselesaikan mengikut kaedah dan penyelesaian terbaru.

“Masalah warga asing di Sabah sudah menjadi agak besar…sudah tiba masanya kita perlukan kaedah baru untuk kenal pasti siapakah mereka sebenarnya.

“Kalau tidak, kita tangguh-tangguh lagi daripada melakukan sesuatu tindakan dan ini memerlukan ‘political will’… jadi kita mahu kerjasama daripada semua pihak,” katanya pada sidang media selepas merasmikan Majlis Sambutan Hari Ulang Tahun Ke-17 APMM di sini.

Pada 10 Feb, Hamzah dilaporkan berkata, kerajaan kini mempertimbangkan cadangan kerajaan Sabah untuk memberikan kad warga asing kepada pendatang di negeri itu.

Beliau berkata, ini selepas mengambil kira pertemuan dengan pegawai dari Sabah yang bersetuju bahawa “setiap orang yang tinggal di Sabah” mesti mempunyai kad warga asing atau dokumen sah.

Hamzah berkata, kad itu akan membolehkan warga asing bekerja di Malaysia secara sah dan anak mereka mendapat akses perkhidmatan sosial seperti pendidikan.

Bagaimanapun, cadangan itu mendapat kritikan daripada sebahagian pemimpin tempatan Sabah termasuk pemimpin agung masyarakat Kadazandusun Murut (KDM), Joseph Pairin Kitingan yang menyifatkannya sebagai mengundang ketakutan dan ketidaktentuan di Sabah.

Mengulas lanjut Hamzah berkata, tindakan kerajaan untuk mewujudkan kad warga asing khusus bagi pendatang asing di negeri itu hanya untuk kepentingan rakyat Sabah semata-mata.

“Kerajaan lakukannya bukan ada kepentingan sesiapa tetapi hanya kepentingan rakyat negeri Sabah sebab kita nak kenal pasti siapakah mereka yang berada di Sabah,” katanya.

Beliau turut mengalu-alukan cadangan dan pendapat daripada mana-mana pihak bagi menambah baik cadangan yang sudah dikemukakan itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Harga RON95, Diesel Turun Tengah Malam Ini

KUALA LUMPUR: Kementerian Kewangan mengumumkan penurunan harga petrol RON95 dan RON97 serta diesel, berkuat kuasa 8 Februari hingga 14 Februari.

Harga RON95 turun 4 sen kepada RM2.04 seliter, RON95 turun 7 sen kepada RM2.34 seliter, dan diesel turun 10 sen kepada RM2.08 seliter.

Sebelum ini, harga RON95, RON97 dan diesel masing-masing RM2.08, RM2.41 dan RM2.18 seliter.

Menurut Menteri Kewangan Lim Guan Eng, kadar baru itu disebabkan penurunan harga minyak global.Iklan

“Dasar penstabilan harga runcit ini memanfaatkan rakyat, di mana apabila harga petroleum di pasaran dunia turun, harga runcit produk petroluem juga diturunkan.

“Namun apabila harga pasaran dunia naik, demi melindungi pengguna daripada mengalami impak kenaikan harga, harga runcit produk petroleum akan dikekalkan pada paras tidak melebihi RM2.08 seliter (RON95) dan RM2.18 seliter (diesel),” katanya ketika sidang media di Putrajaya, hari ini.

Harga runcit petrol dan diesel negara ditentukan berdasarkan pengiraan mengikut formula Mekanisme Harga Automatik (APM), bagaimanapun subsidi diberikan apabila harga RON95 dan diesel melebihi had yang ditetapkan.

Tiada had ditetapkan untuk harga RON97.

Lim turut memaklumkan, kerajaan memperuntukkan subsidi sebanyak RM6 bilion pada tahun lalu untuk produk petroleum.

“Kerajaan komitd dengan dasar penstabilan harga runcit produk petroluem selaras dengan janji manifesto PH,” katanya lagi.


Harga RON95, RON97 Turun Lagi Lapan Sen

KUALA LUMPUR: Harga runcit petrol RON95 dan RON97 turun lapan sen seliter, masing-masing kepada RM1.30 dan RM1.60 seliter, berkuat kuasa tengah malam ini sehingga 10 April ini.

Kementerian Kewangan dalam satu kenyataan hari ini, turut memaklumkan harga runcit diesel turun sebanyak 10 sen seliter kepada RM1.58.

“Penurunan harga runcit produk petroleum ini adalah disebabkan trend harga minyak mentah dunia yang terus menurun ekoran ketidaktentuan ekonomi global akibat pandemik COVID-19.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Perintah Berkurung Esszone Dilanjutkan Hingga 15 Mei

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok, dilanjutkan sehingga 15 Mei depan.

Pesuruhjaya Polis Sabah Datuk Hazani Ghazali berkata, perintah berkurung itu meliputi perairan Tawau, Semporna, Kunak, Lahad Datu, Kinabatangan, Sandakan dan Beluran.

Katanya, orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

“Perintah ini diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

“Maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayaf masih cuba menceroboh ke kawasan ini untuk melakukan penculikan dan lain-lain jenayah rentas sempadan,” katanya dalam kenyataan hari ini.

Hazani berkata, perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.

Katanya, ia juga akan memudahkan penguatkuasaan dan pemantauan terhadap pergerakan bot serta menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua Ketua Polis Daerah di ESSZONE bagi mengeluarkan permit kepada pemohon yang layak bagi tujuan aktiviti perikanan atau ada keperluan mendesak untuk melalui kawasan perintah berkurung itu,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Peluru Dijadikan Azimat, Wanita Warga Singapura Ditahan Di KKIA

KOTA KINABALU: Seorang wanita warga Singapura ditahan selepas membawa satu objek disyaki peluru di kawasan pengimbasan balai berlepas, Lapangan Terbang Antarabangsa Kota Kinabalu (KKIA), di sini.

Dalam kejadian jam 10.30 pagi itu, suspek berusia 40 tahun bersama beberapa rakannya dijadualkan menaiki penerbangan balik ke negaranya, jam 11.10 pagi kelmarin.

Ketika sedang menjalankan proses imbasan, kakitangan KKIA yang bertugas menemui satu objek dipercayai peluru.

Difahamkan, suspek memperoleh peluru itu daripada rakannya ketika bercuti di Thailand yang diberikan oleh sami dan digunakan sebagai azimat.

Suspek tidak tahu yang objek itu adalah peluru jenis 5.56mm dan menggunakannya sebagai hiasan.

Ketua Polis Daerah Kota Kinabalu Asisten Komisioner Habibi Majinji ketika dihubungi mengesahkan menerima laporan mengenai kejadian itu dan suspek ditahan untuk siasatan lanjut.

“Suspek ditahan untuk siasatan lanjut manakala peluru itu dirampas untuk siasatan sama ada ia masih hidup atau sebaliknya.

“Kes disiasat mengikut Seksyen 8(a) Akta Senjata 1960,” katanya.

Sementara itu, Habibi menasihati penumpang supaya tidak membawa apa-apa objek yang menyerupai amunisi senjat api seperti peluru, benda tajam dan sebagainya.


UMNO Sabah Mahu SPRM Siasat Urus Niaga Tanah Di Bagahak

KOTA KINABALU: Ketua Pemuda Umno Sabah Abdul Aziz Julkarnain menggesa agensi pencegahan rasuah supaya meneliti keputusan Ketua Menteri Shafie Apdal untuk menyerahkan 6,800 hektar tanah yang sedang dimajukan kepada komuniti pekebun kecil di Bagahak, Lahad Datu.

Beliau mendakwa motif pemimpin Warisan itu ialah untuk “menyelamatkan” timbalannya, Christina Liew, yang diperintahkan oleh mahkamah, bersama-sama 2 yang lain, supaya membayar ganti rugi sebanyak RM577 juta.

“Ia kini menjadi isu yang kompleks dan rumit selepas Shafie bersetuju untuk menyerahkan tanah tersebut kepada peneroka terbabit dan memberikan pampasan dalam bentuk tanah ganti kepada Borneo Samudera, sebuah syarikat yang dimiliki oleh Sawit Kinabalu.

“Secara peribadi saya tidak menentang Shafie dalam hal ini, tetapi saya mempersoalkan motif di sebaliknya. Apakah Shafie mahu menyelamatkan kerjaya politik Liew?”, katanya dalam satu kenyataan hari ini.

Terdahulu hari ini, bekas perdana menteri Najib Razak turut mempersoalkan urus niaga itu.

Aziz juga mempersoalkan sama ada tanah ganti seluas 18,000 hektar kepada Borneo Samudera merupakan dorongan kepada syarikat milik kerajaan negeri itu supaya menarik balik samannya terhadap Liew di bawah apa yang dinamakan “formula menang-menang”.

Beliau mendakwa kerajaan Sabah yang diketuai oleh Warisan cuba menyelamatkan Liew daripada pendakwaan beberapa kali sebelum ini tetapi gagal.

Aziz percaya syarikat negeri itu akan menarik balik samannya terhadap Liew apabila mahkamah menimbangkan rayuan beliau.

Katanya, langkah Shafie itu tidak masuk akal kerana syarikat tersebut menyumbang kepada hasil kerajaan negeri dan kini berkemungkinan terpaksa mengalami kerugian.

Liew dan 2 yang lain didapati bersalah pada 2014 kerana secara salah mempengaruhi sekumpulan pekebun kecil supaya melanggar perjanjian usaha sama mereka dengan Borneo Samudera.

Dua individu tersebut ialah Samsuri Baharuddin, peguam bagi sekumpulan 819 pekebun kecil di skim pekebun kecil Bagahak dan Siti Rahfizah Mihaldin, bekas kerani Liew.

Mahkamah Tinggi menganugerahkan ganti rugi sebanyak RM557 juta kepada Borneo Samudera selepas mendapati wujudnya bukti dari sudut undang-undang berlakunya dorongan supaya melanggar kontrak.

Pada 17 Februari tahun ini, mahkamah menolak permohonan Liew untuk memasukkan keterangan baru dalam rayuannya terhadap keputusan Mahkamah Tinggi.

Liew, yang merupakan peguam pembangkang ketika itu membuat rayuan terhadap keputusan tersebut.- FreeMalaysiaToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Penagih Terlibat Kes Pecah Rumah Ditahan Di Kampung Buli Sim Sim

SANDAKAN: Polis Sandakan berjaya menahan dua lelaki penagih dadah termasuk seorang yang mempunyai rekod jenayah lampau di sebuah bilik sewa di Kampung Buli Sim-Sim, pada petang Isnin.

Ketua Polis Daerah Asisten Komisioner (ACP) Mohd Azhar Hamin berkata suspek berumur 30 dan 38 tahun disyaki terlibat dalam kes pecah rumah diberkas polis selepas menerima maklumat daripada orang ramai.

“Kira-kira jam 6.30 petang, bertindak atas maklumat orang ramai, sepasukan pegawai dan anggota Bahagian Siasatan Jenayah IPD Sandakan telah menyerbu rumah terbabit dan menahan seorang warga asing dan seorang lagi warga tempatan,” katanya.

Beliau berkata pihaknya menemukan dan merampas pelbagai barangan dipercayai hasil aktiviti jenayah antaranya peralatan audio, dua tab dan telefon bimbit di rumah sewa berkenaan.

“Hasil siasatan lanjut, seorang suspek yang juga warga tempatan ini mempunyai dua rekod kesalahan jenayah lampau berkaitan kes pecah rumah dan penyalahgunaan dadah.

“Kedua-dua lelaki terbabit juga didapati positif dadah jenis methamphetamine,” katanya dalam satu kenyataan di sini pada Selasa.

Mohd Azhar berkata dengan penangkapan kedua-dua suspek itu, pihak polis percaya dapat menyelesaikan beberapa kes pecah rumah dan kereta di sekitar daerah ini.

“Kedua-duanya suspek ditahan reman dan kes disiasat mengikut Seksyen 457 Kanun Keseksaan dan 15(1)(a) Akta Dadah Berbahaya (ADB) 1952,” katanya.


COVID-19: Sabah Catat Kes Paling Rendah Sejak Oktober Lalu

KOTA KINABALU: Kes positif Covid-19 di Sabah hari ini terus mengalami penurunan dan mencatatkan jumlah kes paling rendah setakat ini dengan merekodkan 101 kes.

Menteri Kerajaan Tempatan dan Perumahan Sabah Datuk Masidi Manjun berkata, jumlah kes itu paling rendah direkodkan sejak 1 Oktober lalu.

“Selepas tarikh itu, penularan kes Covid-19 di Sabah terus merekodkan peningkatan melepasi jumlah 100 kes sehari.

“Kemuncak jangkitan pandemik ini ialah pada 6 November lalu apabila 1,199 kes dicatatkan,” katanya dalam kenyataan media perkembangan Covid-19 di Sabah, hari ini.

Beliau berkata, kerajaan negeri mengharapkan bilangan kes di negeri itu terus mencatatkan penurunan selepas ini dan diharapkan rakyat Sabah dapat mematuhi arahan semasa dan prosedur operasi standard (SOP) ditetapkan kerajaan.

“Tidak mustahil kita akan mencapai sifar Covid-19 sekiranya rakyat dapat mengekalkan amalan norma baharu dalam kehidupan seharian sebagaimana yang diamalkan sekarang,” katanya.

Dalam pada itu, Masidi turut menjelaskan, berdasarkan laporan Jabatan Kesihatan Negeri Sabah (JKNS), 101 kes yang dicatatkan hari ini menjadikan jumlah kumulatif sebanyak 51,216 kes dengan satu kematian direkodkan di Kalabakan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah berkurung di ESSZONE dilanjut hingga 27 Mac

KOTA KINABALU: Perintah berkurung di perairan Zon Selamat Timur Sabah (ESSZONE) yang berakhir esok, dilanjutkan dua minggu lagi bagi fasa ke-109.

Tempoh perintah berkurung fasa baharu itu dilanjutkan mulai Rabu ini hingga jam 6 petang 27 Mac depan.

Pesuruhjaya Polis Sabah, Datuk Omar Mammah, berkata perintah berkurung itu dilanjutkan oleh Menteri Dalam Negeri mengikut Seksyen 31 (4) Akta Polis 1967.

“Peraturan ini meliputi tujuh daerah, iaitu Tawau, Semporna, Kunak, Lahad Datu, Kinabatangan, Sandakan dan Beluran.

“Oleh itu, orang ramai di daerah terbabit dinasihatkan tidak berada di lokasi yang diisytiharkan sebagai kawasan perintah berkurung,” katanya dalam satu kenyataan media, hari ini.

Omar berkata, lanjutan perintah berkurung itu adalah untuk memastikan kawasan perairan terbabit tidak diceroboh pengganas, terutama kumpulan penculikan bagi mendapatkan wang tebusan (KFR) dan kumpulan Abu Sayyaf yang masih cuba melakukannya bagi tujuan jenayah.

“Selain itu, ia bagi menjamin keselamatan dan kesejahteraan rakyat di negeri ini yang menjadi pengguna perairan, begitu juga di daratan kawasan ESSZONE serta memudahkan pemantauan terhadap pergerakan bot mencurigakan.

“Saya juga memberi kuasa kepada semua ketua polis daerah (di kawasan ESSZONE) untuk mengeluarkan permit kepada pemohon (penduduk), dengan memenuhi syarat bagi tujuan aktiviti perikanan atau laluan melalui kawasan perintah berkurung yang mendesak,” katanya – Berita Harian


Hidupan Liar Kembali Dijual Di China

BEIJING: Hidupan liar dikesan masih dijual di pasar yang dibuka semula di China, selepas negara itu mengisytiharkan kemenangan melawan COVID-19.

Tinjauan wartawan mendapati haiwan seperti anjing dan kucing dikesan berada dalam sangkar dan sedia untuk disembelih di pasar makanan China yang biasanya dikenali sebagai pasar basah.

Pada Januari lalu, China mengarahkan semua pasar basah ditutup selepas kajian mendapati coronavirus dikesan berjangkit daripada haiwan kepada manusia iaitu menerusi kelawar dan beberapa jenis haiwan lain yang dijual di situ.

Bagaimanapun, menurut wartawan Daily Mail, kini pasar berkenaan di beberapa daerah dikesan beroperasi semula seperti biasa.

“Pasar basah kembali beroperasi sama seperti sebelum pandemik ini berlaku, cuma sekarang ada pengawal keselamatan melarang sesiapa yang cuba mengambil gambar,” katanya.

Seorang lagi wartawan di Guilin merakamkan gambar kelawar, ular, labah-labah, cicak dan kala jengking dijual secara terbuka, yang sudah lama menjadi sebahagian menu masyarakat China kerana dipercayai mampu merawat sesetengah penyakit.

Imej yang dirakam itu berlegar di media sosial, sekali gus membuktikan ia adalah perkara biasa, malah seorang pengacara CNBC turut memuat naik video gerai menjual kala jengking.

Meskipun China mendakwa mereka sudah berjaya melawan COVID-19, perkara itu dipertikaikan ramai pihak kerana statistik jangkitan sebenar yang dikeluarkan Parti Komunis China didakwa meragukan. – Agensi


Wanita Rugi RM1,000 Disamun ‘Pegawai Kesihatan’

TAWAU: Seorang wanita kerugian kira-kira RM1,000 selepas disamun sekumpulan tiga penjenayah yang menyamar sebagai pegawai kesihatan, di Batu 6, Jalan Apas, dekat sini semalam.

Dalam kejadian jam 1 petang itu, mangsa yang bersendirian di rumah didatangi tiga lelaki berpakaian seragam berwarna biru dan mendakwa sebagai pegawai Jabatan Kesihatan Tawau.

Difahamkan suspek memaklumkan mangsa bahawa mereka perlu menjalankan pemeriksaan jentik-jentik di dalam rumah.

Mangsa yang tidak mengesyaki sebarang muslihat bertindak membenarkan ketiga-tiga lelaki berkenaan masuk ke dalam rumah.

Sebaik berjaya masuk, suspek kemudiannya bertindak mengugut mangsa supaya mengikut arahan sebelum menggeledah rumah berkenaan.

Ketua Polis Daerah Tawau, Asisten Komisioner Peter Umbuas ketika ditemui media mengesahkan kejadian itu.

Katanya kejadian berkenaan adalah yang kedua dilaporkan membabitkan kes menyamar sebagai penjawat awam dan melakukan jenayah di rumah.

“Suspek hanya melarikan barang berharga manakala mangsa tidak mengalami sebarang kecederaan.

“Kami kini sedang mengesan suspek yang berusia dalam lingkungan 20-an hingga 30-an termasuk mendapatkan pengecaman menerusi rakaman litar tertutup (CCTV) di kawasan perumahan itu” katanya.

Jelas beliau lagi berdasarkan dua kejadian ini, modus operandi penjenayah adalah menyamar sebagai penjawat awam dan memaklumkan perlu melakukan pemeriksaan di dalam rumah.

“Saya mengingatkan orang ramai supaya tidak mudah terpedaya dengan mana-mana pihak yang datang ke rumah untuk menawarkan sebarang perkhidmatan atau pemeriksaan.

“Orang ramai diminta menghungi Bilik Gerakan Ibu Pejabat Polis Daerah Tawau atau jabatan berkaitan bagi tujuan pengesahan aktiviti pemeriksaan yang dilakukan,” katanya.


Dua Lagi Kawasan Dikenakan PKPD Di Sabah Bermula Esok

KUALA LUMPUR: Dua lokaliti di Sabah dikenakan Perintah Kawalan Pergerakan Diperketatkan (PKPD) bermula esok sehingga 15 April ini.

Menteri Kanan Keselamatan, Datuk Seri Ismail Sabri Yaakob, berkata lokaliti berkenaan ialah di Kampung Rimbayan, Keningau dan Kampung Simpang 3A, Merotai Besar, Tawau.

Katanya, sehingga semalam Kementerian Kesihatan (KKM) mengesahkan sebanyak 29 kes positif COVID-19 direkodkan di Kampung Rimbayan.

“Sementara itu di Kampung Simpang 3A, Merotai Besar pula, sebanyak tujuh kes positif direkodkan manakala empat lagi masih menunggu keputusan.

“Kedua-dua lokaliti itu mempunyai peningkatan kes secara mendadak dan kadar kebolehjangkitan dalam komuniti adalah tinggi.

“Pelaksanaan PKPD ini untuk memudahkan KKM melaksanakan

saringan secara bersasar ke atas semua penduduk serta menyekat penularan jangkitan COVID-19 dari kawasan berisiko ke kawasan lain di lokaliti terbabit,” katanya dalam satu kenyataan media, di sini, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pertarungan Politik Antara Dua ‘Harimau’ Sabah Bakal Berlaku?

PETALING JAYA: Pentas nampaknya sudah bersiap sedia untuk pertarungan baru antara Ketua Menteri Sabah, Shafie Apdal dan pendahulunya, Musa Aman yang kini bebas daripada pertuduhan rasuah serta pengubahan wang.

“Politik di Sabah kini menjadi pertarungan antara 2 harimau,” kata penganalisis politik, Awang Azman Pawi dari Universiti Malaya beritahu FMT.

Sejurus selepas pilihan raya umum ke-14 lalu, timbul pertikaian sivil berhubung hak untuk jawatan ketua menteri, dan keadaan tidak memihak kepada Musa yang berdepan pertuduhan di mahkamah.

“Tetapi, dengan Musa kini bebas daripada pertuduhan dan Peter Anthony didakwa, pertarungan mungkin berubah,” kata Awang merujuk pertuduhan pengubahan wang terhadap Anthony, iaitu menteri pembangunan infrastruktur Sabah dan sekutu utama Shafie.

Tetapi, katanya, persepsi negatif terhadap Musa berpunca daripada penahanannya akan berterusan kerana ramai yang melihat keputusan mahkamah memihak kepada individu bersekutu kepada kerajaan sedia ada.

Beliau berkata, ia tidak dibantu dengan masa Anthony dihadapkan ke mahkamah.

Semalam, Anthony yang juga naib presiden Warisan, didakwa dengan 5 pertuduhan pengubahan wang dan menerima hasil daripada aktiviti haram berjumlah RM8.75 juta antara 2014 hingga 2016.

Azman berkata, kerajaan perlu meyakinkan orang ramai berhubung fakta kes itu bagi mengelakkan dakwaan pihak berkuasa bertindak berdasarkan dendam politik.

Seorang lagi penganalisis, Arnold Puyok dari Universiti Malaysia Sarawak, percaya sesetengah orang kini akan menumpukan perhatian terhadap Musa dan Umno.

Katanya, Musa ialah kuasa dominan dalam politik Sabah selama bertahun-tahun, mempunyai penyokong setia dan akan dianggap saingan utama Shafie.

“Politik Sabah masih berasaskan personaliti dan Musa ialah satu daripada personaliti yang boleh mengaktifkan semula jentera serta rangkaian partinya pada bila-bila masa.”

Beliau berkata, kes terhadap Anthony dan perkembangan terkini di Sabah mampu menggugat asas kuasa Warisan, walaupun ia tidak semestinya akan menyebabkan kejatuhan parti pemerintah itu.

Tetapi, katanya, keadaan itu boleh melemahkan semangat ahli Warisan.

“Dan ini boleh menimbulkan banyak keraguan yang boleh digunakan lawan Warisan untuk meyakinkan pemimpinnya atau wakil rakyatnya bertukar kem.”

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gerak Hati Jadi Benar

TAWAU: “Sejak beberapa hari lalu, gerak hati saya sering terbayang arwah terbabit dalam kemalangan.

“Tak sangka pula perkara yang menjadi kerisauan saya benar-benar berlaku,” kata Endok Oti Ahmad, 65, yang anaknya, Dayana Damsah, 27, maut dalam kemalangan jalan raya di Kampung Kijang berhampiran Jambatan Merotai Besar di sini, semalam.

Dalam kemalangan jam 6 pagi, kereta dinaiki Dayana yang bertugas sebagai guru di Sekolah Kebangsaan Umas-Umas (SK Umas-Umas) hilang kawalan lalu terbabas dan terjunam ke tebing sungai di lokasi kejadian.

Kemalangan itu turut mengorbankan rakan setugasnya, Nurizyani Kafli@Masri, 24, yang meninggal dunia ketika mendapat rawatan di Hospital Tawau manakala pemandu kereta, Hasnaini Paiori, 38, dan Nur Zairah Aladin, 35, dilaporkan mengalami kecederaan parah.

Ketika kejadian, keempat-empat guru terbabit dalam perjalanan untuk bertugas di SK Umas-Umas. Mereka juga sering berkongsi kereta untuk ke sekolah.

Menurut Endok, sebelum ini dia pernah meminta Dayana bertukar ke sekolah lain yang dekat dengan kediamannya di Kampung Pasir Putih di sini, berikutan SK Umas-Umas agak jauh.

“Saya ada meminta dia bertukar sekolah lain yang lebih dekat kerana setiap hari terpaksa berulang-alik berikutan jarak antara sekolah dan rumah agak jauh.

“Bagaimanapun, saya berasa sangat sedih apabila anak yang baru melangsungkan perkahwinan minggu lalu (27 Julai) maut dalam kemalangan,” katanya.

Endok berkata, arwah anaknya itu seorang yang pemurah dan suka bersedekah, malah kerap menginfakkan gajinya kepada pertubuhan serta badan amal termasuk rumah anak yatim.

Selain itu, katanya, arwah juga aktif dan sering terbabit dengan kerja sukarelawan selain mengedarkan bantuan kepada fakir miskin dan asnaf termasuk golongan ibu tunggal.

“Malah, semasa mula bertugas di SK Umas-Umas empat tahun lalu, dia pernah menyatakan tidak akan berkahwin selagi saya dan bapanya, Damsah Lonting belum merasa duit gajinya dan mengerjakan umrah.

“Arwah seorang yang cermat serta bertangungjawab dan dalam tempoh tidak sampai dua tahun berkhidmat sebagai guru, anak bongsu daripada empat beradik itu mampu mengumpul wang sehingga kami bertiga berpeluang menunaikan ibadah umrah pada 2018.

“Selepas semua hajatnya tercapai, arwah pergi meninggalkan kami,” katanya.- HMetro


Dua Cedera Dalam Kemalangan Di Jalan Kimanis-Keningau

KENINGAU: Dua individu mengalami cedera ringan dalam kemalangan di Jalan Kimanis pagi tadi

Kemalangan yang melibatkan dua kenderaan jenis pacuan empat roda jenis Isuzu Dmax membabitkan seorang pemandu dan penumpang cedera ringan, manakala pemandu kereta Nissan Navara tidak mengalami sebarang kecederaan.

Dalam kenyataan media yang dikeluarkan, Pusat Operasi Negeri Sabah menerima panggilan kecemasan pada jam 7:30 pagi melalui panggilan kecemasan MERS999 dan bergegas ke tempat kejadian.

Pasukan Balai Bomba Penyelamat Kimanis dengan kekuatan 8 anggota yang diketuai oleh PBK2 Nazir Che Lah mengguna sebuah jentera bergegas ke tempat kejadian sekali gus berjaya menamatkan operasi dengan tangkas tanpa menggangu pengguna jalan raya yang lain.

Menurut laporan ketua operasi pemandu dan penumpang kereta isuzu Dmax mengalami cedera ringan telah dikeluarkan oleh orang awam dan mendapat rawatan awal dari pihak bomba

Operasi selesai pada jam 8.08 pagi, mangsa cedera dihantar ke Hospital oleh pihak ambulance untuk rawatan lanjut.

Pihak bomba telah membuat pemeriksaan sekitar lokasi kejadian bagi memastikan tiada serpihan yang merbahayakan pemandu lain.


98 Individu Termasuk 83 Rakyat Malaysia Terkandas Di Nunukan Tiba Di Tawau

TAWAU: Seramai 98 individu termasuk 83 rakyat Malaysia yang terkandas di Nunukan, Kalimantan Utara, Indonesia sejak 30 Mac lalu selamat tiba di Terminal Feri Tawau (TFT) pagi ini.

Kumpulan terbabit menaiki feri khas MV Labuan Express itu tiba di jeti TFT kira-kira 10.45 pagi sebelum diiring masuk ke Kompleks Kastam Imigresen, Kuarantin dan Keselamatan (CIQS).

Mereka terdiri daripada 45 lelaki, 44 wanita, sembilan kanak-kanak, termasuk 15 warga Indonesia yang isteri, suami atau ibu bapa kepada pasangan (jaminan) warga Malaysia.

Mereka turut menjalani saringan kesihatan termasuk pemeriksaan suhu yang dikendalikan kakitangan pejabat kesihatan sebelum pasport mereka diserahkan kepada Jabatan Imigresen untuk disahkan.

Proses penghantaran pulang hari ini adalah siri ketiga selepas kerajaan negeri memberikan kebenaran khas kepada rakyat Malaysia yang terkandas di Indonesia selepas Perintah Kawalan Pergerakan (PKP) dikuatkuasakan 18 Mac lalu.

Ia diselaraskan Pejabat Ketua Menteri Sabah bersama Majlis Keselamatan Negara (MKN) dengan kerjasama Konsulat Malaysia di Pontianak serta Konsulat Republik Indonesia.

Turut terbabit Polis Diraja Malaysia (PDRM), Angkatan Tentera Malaysia (ATM), Agensi Penguatkuasaan Maritim Malaysia (APMM), Angkatan Pertahanan Awam Malaysia (APM), Majlis Perbandaran Tawau (MPT), Lembaga Pelabuhan-Pelabuhan Sabah (LPPS) dan TFT.

Terdahulu, Harian Metro pada 3 April lalu memaparkan nasib beberapa individu terkandas di negara jiran itu melalui rayuan salah seorang daripada mereka, Ahmad Rizamsyah Mohd Noor, 28, yang memuat naik rakaman video melalui Facebook dan tular.

Sementara itu, tinjauan mendapati sebanyak empat trak tentera, dua lori APM, selain masing-masing sebuah lori milik PDRM, MPT dan JKR digunakan untuk membawa kesemua mereka termasuk barang peribadi ke Pusat Kuarantin di Institut Pendidikan Guru (IPG) Kampus Tawau.

Difahamkan, setakat hari ini seramai 128 individu yang terkandas di Indonesia sudah dibawa pulang secara berasingan termasuk 24 jemaah tabligh masing-masing pada 21 dan 29 Mac lalu.


Lelaki Hilang Dikhuatiri Dibaham Buaya

KINABATANGAN: Seorang lelaki dilaporkan hilang dibaham buaya ketika menjalankan aktiviti menangkap ikan di Danau Tanjung Bulat Jungle Camp Kinabatangan, pagi tadi.

Ketua Balai Bomba dan Penyelamat Kinabatangan, Penolong Penguasa Bomba (PPB) Nurul Azlan Shah berkata mangsa berumur 20-an merupakan pekerja di Danau Tanjung Bulat Jungle Camp.

“Pihaknya telah menerima panggilan kecemasan melibatkan mangsa dikhuatiri dibaham buaya melalui talian balai,  jam 11.07 pagi di kawasan tersebut.

Beliau berkata pasukan dari Balai Bomba dan Penyelamat Kinabatangan digerakkan ke lokasi kejadian dengan kekuatan logistik,  sebuah jentera kecemasan Fire Rescue Tender (FRT) dan sebuah kenderaan utiliti pacuan empat roda pelbagai guna.

Azlan telah mengetuai pasukan berkenaan bersama sembilan anggota telah bergegas ke lokasi kejadian.

Menurutnya,  saksi di tempat kejadian mendapati mangsa telah dibaham buaya semasa melakukan aktiviti menangkap ikan di kawasan sungai tersebut.

“Pasukan penyelamat seterusnya menjalankan Operasi Mencari dan Menyelamat (SAR) dengan melakukan surface searcing sejauh 4 kilometer hingga 5 kilometer dari lokasi terakhir mangsa hilang namun gagal menemui mangsa,” katanya.

Azlan berkata pihaknya menangguhkan SAR lebih kurang jam 6.16 petang dan akan menyambung semula pagi esok.


Berita sedih buat Malaysia, Tam sudah tiada…

BADAK sumbu Sumatera jantan terakhir di negara ini yang dinamakan Tam, mati hari ini.

Tam, mati tengah hari tadi di Hutan Simpan Hidupan Liar Tabin, Lahad Datu.

Timbalan Ketua Menteri yang juga Menteri Pelancongan, Kebudayaan dan Alam Sekitar negeri, Datuk Christina Liew berkata, beliau dimaklumkan mengenai berita sedih itu oleh Pengarah Jabatan Hidupan Liar Sabah, Augustine Tuuga.

“Dengan rasa dukacitanya, Tam mati tengah hari tadi… kita sudah melakukan apa yang perlu. Pada minggu terakhirnya (Tam), ia membabitkan penjagaan paliatif yang sebaiknya oleh pasukan Borneo Rhino Alliance (BORA) di bawah kendalian Dr Zainal Zahari Zainuddin, di Hutan Simpan Hidupan Liar Tabin, Lahad Datu.

“Punca kematian akan dimaklumkan kemudian selepas autopsi (bedah siasat) dilakukan,” katanya menerusi kenyataannya di Kota Kinabalu, hari ini.

Christina berkata, kematian Tam juga berkaitan dengan faktor usia selain organ dalamannya tidak berfungsi dengan baik.

Pada minggu lalu, Tam yang dianggarkan berusia lebih 35 tahun hilang selera makan dan kurang bertindak balas sejak April lalu.

Tam ditangkap di ladang Kretam, sebuah kawasan kelapa sawit di Lahad Datu, pada Ogos 2008,

Ketika ditangkap, Tam dianggarkan berumur pertengahan 20-an, bermakna kini ia sudah memasuki umur tua bagi seekor badak sumbu Sumatera.

Sejak 2011, pelbagai usaha dilakukan kerajaan bagi menyelamatkan badak sumbu Sumatera daripada kepupusan dengan tumpuan kepada teknologi pembiakan terkini termasuk secara ‘in vitro’ dan kerjasama dengan Indonesia.

Usaha untuk mencari pasangan kepada Tam juga lenyap apabila Puntung yang ditangkap pada tahun 2011 didapati menghidap ketumbuhan dalam rahim dan apabila Iman yang ditangkap pada tahun 2014 pula didapati berdepan masalah sama.

Puntung kemudian dimatikan pada tahun 2017 kerana kanser dan kesakitan yang dialaminya, meninggalkan hanya Iman satu-satunya badak sumbu betina yang masih hidup.


Dakwaan KPI Tahan Pembayaran Pampasan Projek Lebuhraya Pan Borneo Tidak Benar – Peter

KOTA KINABALU: Menteri Pembangunan Infrastruktur Datuk Peter Anthony menyangkal dakwaan Presiden Parti Kerjasama Anak Negeri (PKAN) Datuk Henrynus Amin yang menuduh kementeriannya menahan semua pembayaran berkaitan pampasan tanah terlibat projek Lebuhraya Pan Borneo.

Peter mengatakan bahawa kesemua pembayaran yang melibatkan pampasan tanah dan bangunan yang terjejas oleh projek Lebuhraya Pan Borneo sudah dan sedang dalam proses pembayaran.

Beliau menyatakan beberapa aspek seperti bayaran pampasan yang melebihi RM1 bilion bagi tiga kawasan WP6, WP7 dan WP8 yang hanya 42 km panjang harus diteliti dengan lebih mendalam.

“Di Sarawak (pampasan) yang perlu dibayar bagi jalan sejauh 790km contohnya cuma sebanyak RM800 juta. Manakala di Sabah iaitu kawasan WP6, WP7 dan WP8 yang hanya  sepanjang 42km, kerajaan terpaksa membayar lebih RM1 bilion.

“Ini salah satu sebab kemungkinan berlaku sedikit kelewatan demi memberi ruang kepada Jabatan Kerja Raya (JKR) dan Jabatan Tanah dan Ukur membuat pemeriksaan akhir.

Peter berkata dakwaan Henrynus bahawa Kementerian beliau tidak meluluskan pembayaran pampasan tersebut kepada yang terlibat juga tidak benar kerana Kementerian beliau kini dalam peringkat akhir membuat penelitian sekiranya berlaku ketirisan.-SabahNewsToday


Kanak-kanak 2 tahun jadi tebusan

KOTA KINABALU 13 Jan. – Seorang kanak-kanak perempuan berumur dua tahun berdepan maut apabila dijadikan tebusan oleh seorang lelaki di blok 15, Pangsapuri Telipot Ria di sini.

Dalam kejadian kira-kira pukul 12 tengah hari itu, tindakan suspek menjadikan kanak-kanak itu sebagai tebusan dipercayai angkara dendam terhadap keluarganya.

Rakaman video serta gambar lelaki itu sedang mengacukan objek tajam di leher kanak-kanak tersebut yang dalam keadaan berlumuran darah turut tersebar.

Walau bagaimanapun, kecekapan polis berjaya menyelamatkan nyawa kanak-kanak itu.

Difahamkan pihak polis telah melepaskan enam das tembakan ke arah lelaki tersebut yang dipercayai berjaya membunuh suspek.

Namun, setakat ini masih belum ada pengesahan daripada pihak polis.

Sementara itu, kanak-kanak tersebut yang dalam keadaan berlumuran darah pula telah dihantar ke hospital. – UTUSAN ONLINE


Perintah Berkurung Di Esszone Dilanjutkan Hingga 18 Ogos

KOTA KINABALU: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir pada 6 petang esok, dilanjutkan selama dua minggu sehingga 18 Ogos, kata Pesuruhjaya Polis Sabah, Datuk Zaini Jass.

Beliau berkata, susulan pelanjutan itu, penduduk diminta berada di dalam rumah dan tidak dibenarkan memasuki kawasan perairan terbabit antara jam 6 petang sehingga 6 pagi sepanjang tempoh berkenaan.

“Orang lain tidak dibenarkan memasuki atau berada di kawasan yang telah diisytiharkan antara jam6 petang sehingga 6 pagi pada tarikh yang dinyatakan,” katanya dalam kenyataan di sini, hari ini.

Zaini berkata, perintah berkurung itu meliputi kawasan perairan Daerah Tawau, Semporna, Kunak, Lahad Datu, Kinabatangan, Sandakan dan Beluran.

Katanya, perintah berkurung itu dilanjutkan bagi memastikan kawasan perairan berkenaan tidak diceroboh oleh pengganas yang mengancam keselamatan penyelidik antarabangsa yang menjalankan penyelidikan dan pelancong asing di pulau-pulau peranginan.

Zaini berkata, berdasarkan maklumat, kumpulan militan Abu Sayyaf dan mereka yang menjalankan kegiatan menculik untuk mendapatkan wang tebusan dari selatan Filipina masih cuba menceroboh bagi melakukan penculikan serta jenayah rentas sempadan.

Beliau berkata, perintah itu juga adalah bagi memudahkan penguatkuasaan dan pemantauan terhadap pergerakan bot selain menimbulkan rasa selamat dan yakin kepada pengusaha chalet serta nelayan dengan kehadiran kapal anggota keselamatan di sekitar kawasan mereka.

“Saya juga memberi kuasa kepada semua Ketua Polis Daerah di Esszone mengeluarkan permit kepada pemohon yang layak bagi aktiviti perikanan atau ada keperluan mendesak untuk melalui kawasan perintah berkurung,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perkhemahan Bertukar Tragedi, Pelajar Politeknik Lemas Di Kampung Nahaba

KOTA BELUD: Kegembiraan sekumpulan pelajar Politeknik Kota Kinabalu ketika berkhemah di Kampung (Kg) Nahaba bertukar menjadi tragedi apabila salah seorang daripada mereka ditemukan mati lemas ketika bermandi-manda.

Ketua Polis Daerah Kota Belud Superitendan Mohd Zaidi Abdullah berkata, pihaknya menerima laporan mengenai kes lemas itu daripada Hospital Kota Belud pada 5.36 petang Sabtu.

Beliau berkata, siasatan awal mendapati mangsa, Asrul Hanna,18, yang berasal dari Tawau bersama 19 rakannya menyertai rombongan perkhemahan di Eko Pelancongan Kalangadanku, Kg Nahaba tiba di tapak perkhemahan pada 1 petang. Kesemua pelajar itu merancang perkhemahan sendiri setelah mendapat kebenaran penasihat akademik Politeknik Kota Kinabalu.

“Pada 2 petang, semua 16 pelajar lelaki termasuk mangsa turun ke sungai untuk mandi-manda. Kira-kira 45 minit kemudian, kesemua mereka naik semula ke darat untuk berehat.

“Namun, saksi tempat kejadian, iaitu rakan mangsa Nard Cylasto Christopher mendapati mangsa tiada bersama mereka. Kemudian, Nard bersama seorang lagi rakan terjun semula ke sungai bagi mencari mangsa. Mereka mendapati mangsa telah lemas di kawasan yang berkedalaman kira-kira tujuh kaki,” katanya dalam satu kenyataan, di sini pada Ahad.

Menurutnya, rakan mangsa kemudian membawa mangsa naik ke darat dan menghubungi Hospital Kota Belud.

Pasukan perubatan tiba di tempat kejadian pada 4.30 petang dan mangsa dibawa ke hospital menaiki ambulan.

Apabila bantuan CPR diberikan ketika dalam perjalanan, mangsa yang berasal dari Kg Bombalai Tawau itu didapati sudah meninggal dunia dan mayat mangsa dibawa ke hospital untuk tindakan selanjutnya. – BorneoToday


Tutup Sekolah Saat Akhir Sukarkan Semua Pihak: Maszlee

SHAH ALAM : Pengumuman saat akhir Kementerian Pendidikan berhubung penutupan sesi persekolahan dilihat menyukarkan semua pihak termasuk ibu bapa kerana keputusan itu gagal mengambil kira pelbagai aspek sebelum diumumkan.

Ahli Parlimen Simpang Renggam, Dr Maszlee Malik berkata, pelbagai persoalan tercetus susulan langkah tersebut apabila situasi bakal dihadapi ibu bapa untuk menanggung kos pembelian tiket dan tambang perjalanan apatah lagi melibatkan 2.4 juta keluarga miskin.

Beliau yang juga bekas Menteri Pendidikan berkata, malah ia telah menyukarkan ibu bapa yang terpaksa mencari cara untuk merentas negeri untuk mengambil anak-anak di asrama. Persoalan dibangkitkan di sini mengapa pengumuman penting dibuat secara tiba-tiba?

“Kedua, apakah status guru duka lara yang telah lama berjauhan dengan pasangan masing-masing? Selama ini mereka terpaksa menanggung beban membeli tiket berkali-kali akibat pengumuman saat akhir.

“Adakah dibenarkan kembali bersama setelah berbulan-bulan tidak bersua terutama mereka terpaksa berulang alik antara Sabah, Sarawak dan Semenanjung?” katanya dalam kenyataan malam tadi.

Maszlee turut menyentuh nasib lebih 600,000 murid penerima Rancangan Makanan Tambahan (RMT) yang tidak boleh ke sekolah dan sama ada kerajaan mempunyai perancangan khas membantu lebih setengah juta penerima bergantung penuh kepada bantuan itu.

Menurutnya, pendapatan 70,000 pekerja kantin yang selama ini menerima gaji harian juga sama terjejas dan sekali gus memerlukan perhatian besar oleh kerajaan memandangkan mereka rata-ratanya daripada golongan miskin dan B40.

“Selain itu, apakah perancangan untuk 36.9 peratus murid yang tiada peranti di rumah? Apakah perancangan alternatif untuk memastikan golongan ini tidak ketinggalan ketika rakan-rakan mereka yang lain melaksanakan kelas dalam talian bersama guru?” soalnya.

Maszlee juga membangkitkan soal jaminan terhadap keciciran murid dan pelajar selepas sekolah dibuka kelak kerana beliau difahamkan pelajar Tingkatan Satu dan Tiga hanya kembali ke sekolah pada Mac 2021 sekali gus bermakna mereka akan berada di rumah sekitar tiga bulan.

“Terdapat kajian menyatakan ketidakhadiran murid ke sekolah selama 14 minggu boleh menyebabkan anak-anak kehilangan pembelajaran seolah-olah dua tahun lamanya. Adakah pihak kementerian akan mengeluarkan data murid cicir pasca PKP kepada umum kelak?” soalnya lagi.

Sehubungan itu, Maszlee menggesa kerajaan melaksanakan bantuan psikologi dan mental untuk anak-anak bakal menduduki peperiksaan penting kerana mereka dipercayai adalah golongan paling terjejas akibat beberapa pengumuman penundaan peperiksaan penting bagi menentukan masa depan mereka kelak.

Dalam pada itu, beliau bersedia bekerjasama dengan Kementerian Pendidikan untuk mempermudah sebarang urusan dan juga memastikan bukan sekadar nyawa anak-anak yang boleh diselamatkan tetapi juga masa depan pendidikan mereka. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


48 Pelajar SMK Tulid, Keningau Dikuarantin

KENINGAU: Seramai 48 pelajar tingkatan lima Sekolah Menengah Kebangsaan (SMK) Tulid, di sini, dikuarantin selepas menjadi kontak rapat kepada seorang guru sekolah itu yang disahkan dijangkiti Covid-19.

Difahamkan, pelajar terbabit dibawa ke Pusat Rawatan dan Kuarantin Berisiko Rendah (PKRC) Institut Pendidikan Guru (IPG) Keningau, di sini, untuk menjalani saringan dan kuarantin pada jam 3 petang semalam.

Guru sekolah berkenaan disahkan positif pada hari sama semalam selepas menjalani ujian calitan Covid-19 kelmarin.

Berita mengenai pelajar terbabit dikuarantin tersebar hari ini dan ia disahkan Pembantu Menteri Pembangunan Masyarakat dan Kesejahteraan Rakyat Sabah, Flovia Ng.

Flovia yang juga Ahli Dewan Undangan Negeri (Adun) Tulid berkata, daripada 48 pelajar terbabit, 29 orang adalah kontak rapat, manakala 19 lagi bukan kontak rapat namun turut diarah menjalani saringan dan kuarantin.

“Mereka mempunyai simptom. Ujian Kit Ujian Pantas (RTK) Antigen sudah dilakukan terhadap enam pelajar dengan seorang daripada mereka didapati positif Covid-19.

“Pelajar yang positif itu bersama guru terbabit sudah dirujuk ke Hospital Keningau,” katanya, di sini.

Flovia berkata, pengurusan SMK Tulid perlu mengikuti prosedur operasi standard (SOP) yang ditetapkan Kementerian Pendidikan.

Sementara itu, berdasarkan sumber, pelajar sekolah terbabit yang tidak dihantar ke pusat kuarantin tidak dibenarkan meninggalkan asrama selama 10 hari bermula hari ini.

Sebuah trak Angkatan Pertahanan Awam Malaysia (APM) digunakan untuk membawa pelajar terbabit ke IPG Keningau atas arahan Kementerian Kesihatan Malaysia (KKM), semalam.

Sebelum ini, laporan Jabatan Kesihatan Negeri Sabah mendedahkan seramai 36 pelajar yang kembali ke asrama dikesan positif Covid-19 selepas menjalani saringan antara 16 Januari hingga 20 Januari lalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


GRS Perlu Dilindungi Untuk Rakyat Sabah, Kata Salleh

KOTA KINABALU: Bekas Ketua Menteri Sabah, Salleh Said Keruak berpandangan kerajaan Gabungan Rakyat Sabah (GRS) perlu dilindungi bagi pertahan mandat yang diberikan rakyat Sabah.

Ahli Dewan Undangan Negeri (ADUN) Usukan itu berkata, ia sekaligus memastikan GRS dapat menjalankan pemerintahan yang bertanggungjawab untuk rakyat di negeri itu.

“Untuk mengelakkan keraguan, kita mesti memperkuat GRS sebagai entiti rasmi untuk Sabah, sama seperti GPS untuk Sarawak. Fokus kami adalah untuk mempercepat proses vaksinasi dan mengatasi masalah yang disebabkan oleh penyebaran Covid-19 di Sabah,” katanya di Facebooknya.

Semalam, Umno Sabah berkata kerajaan GRS pimpinan Hajiji Mohd Nor terus disokong walaupun Presidennya, Ahmad Zahid Hamidi, mengumumkan menarik sokongan terhadap kerajaan Perikatan Nasional (PN) dan Perdana Menteri Muhyiddin Yassin

Menerusi kenyataan, Umno Sabah berharap keputusan parti itu kekal bersama GRS yang diwakili Bersatu, Umno, Star, PBS, SAPP dan PAS, dihormati semua pihak.

Jelas kenyataan itu lagi, keputusan itu dibuat selaras dengan mandat diberi rakyat dalam Pilihan Raya Negeri Sabah.

Katanya, Umno Sabah juga berharap kemelut politik di Semenanjung dapat diselesaikan secara berhemah dan bijaksana selepas Majlis Kerja Tertinggi (MKT) memutuskan menarik sokongan kepada kerajaan PN dan Muhyiddin.

Kemelut politik Semenanjung timbul selepas Umno memutuskan untuk menarik sokongan kepada kerajaan PN menyebabkan Ahli Parlimen dari parti berbelah bahagi.

Ia makin meruncing apabila beberapa menteri dari Umno meletak jawatan sebagai menteri menyaksikan keabsahan Muhyiddin sebagai perdana menteri dipersoal disaat negara sedang bergelut dengan Covid-19. – FMT


Jepun tingkat pelaburan, yakin kerajaan baharu – Darell

PUTRAJAYA: Malaysia bakal menerima semula pelaburan daripada Jepun selepas negara berkenaan kembali yakin dengan pentadbiran kerajaan baharu pimpinan Perdana Menteri, Tun Dr Mahathir Mohamad.

Menteri Perdagangan Antarabangsa dan Industri (MITI), Datuk Darell Leiking, berkata selain Jepun, negara ini turut menerima pelaburan baharu dari negara lain.

Katanya, untuk pelaburan dari Jepun, negara matahari terbit itu bukan saja berminat untuk membawa pelaburan baharu di negara ini, malah ingin memperbesarkan pelaburan sedia ada.

“Kerjasama ini disebabkan hubungan baik yang sudah lama terjalin antara Perdana Menteri dan Jepun.

“Saya juga berpeluang berjumpa dengan beberapa pengerusi syarikat besar di Jepun, di mana mereka memberi jaminan untuk meningkatkan pelaburan kerana percaya dengan kerajaan sekarang.

“Semasa lawatan Perdana Menteri di sana juga, kita berjaya mendapat pelaburan berjumlah ratusan juta, yang bukan saja dari segi duit tetapi juga perlu dilihat dari segi teknologi,” katanya pada sidang media selepas menghadiri mesyuarat bersama Menteri Luar, Datuk Saifuddin Abdullah di Wisma Putra hari ini.

Terdahulu, Menteri Kewangan, Lim Guan Eng, mengesahkan pelabur Jepun kini kembali yakin untuk melabur di Malaysia berikutan kedudukan ekonomi negara yang semakin mengukuh dan memberangsangkan.

Guan Eng yang mengetuai siri jelajah Kementerian Kewangan ke Jepun selama tiga hari bermula 6 Februari lalu berkata, antara faktor keyakinan itu adalah berdasarkan kemampuan Malaysia dalam menangani isu skandal 1Malaysia Development Berhad (1MDB). – Berita Harian


9 Pelajar IPT Berasal Dari Sabah Disahkan Positif Covid-19

KOTA KINABALU: Seramai sembilan pelajar Sabah yang menuntut di Institut Pengajian Tinggi (IPT) di Semenanjung Malaysia dan Sarawak disahkan positif Covid-19, setakat semalam.

Kesemua kes positif itu dikesan melalui pengambilan sampel yang dilakukan melalui Program Jom Balik, negeri Sabah dimana, semua pelajar IPT yang tiba dari Semenanjung Malaysia dan Sarawak dikehendaki menjalani ujian saringan Covid-19 di Pintu Masuk Antarabangsa Kota Kinabalu.

Pengarah Kesihatan Negeri Sabah, Datuk Dr Christina Rundi berkata demikian dalam satu kenyataan, di sini semalam.

Beliau berkata, sepanjang wabak Covid-19, Jabatan Kesihatan Negeri Sabah juga telah melaksanakan

saringan bersasar dalam kalangan pelajar dan pelatih yang terkandas di 36 institusi yang telah dikenalpasti di seluruh Sabah.

Dengan itu, sebanyak 5,266 sampel telah diambil dan terdapat tiga sampel positif dikesan. Kes positif yang dikesan ini melibatkan pelajar Universiti Malaysia Sabah (UMS).

Menurutnya, sehingga 28 Mei, seramai 6,794 orang sedang menjalani perintah Home Quarantine dan seramai 1,612 orang masih berada di 52 buah Pusat Kuarantin di seluruh Sabah dan tidak ada pelanggaran dilaporkan.

Christina berkata, JKNS mengingatkan setiap individu yang diarahkan untuk dikuarantin perlu melaksanakan perintah ini dengan penuh tanggungjawab.

Mengulas lanjut, beliau berkata, sepanjang tempoh pengawalan penularan jangkitan Covid-19, Unit Inspektorat dan Perundangan (UIP) JKNS bersama agensi lain dalam Operasi Bersepadu Perintah Kawalan Pergerakan (PKP) telah memeriksa sebanyak 889 premis pada 28 Mei dan tidak ada pelanggaran dilaporkan.

Katanya, dalam usaha mengamalkan norma-norma baru, JKNS juga ingin mengingatkan orang ramai untuk bersama-sama bertanggungjawab memastikan pelitup muka yang telah digunakan dilupuskan dengan cara yang betul untuk mencegah penularan jangkitan COVID-19 dan menjaga kebersihan persekitaran.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Beri projek kepada sepupu, penjawat awam didakwa

SANDAKAN: Seorang bekas pegawai kebajikan dihadapkan ke Mahkamah Sesyen, hari ini, atas tuduhan menggunakan jawatan bagi mendapatkan suapan dengan mencadangkan syarikat dimiliki sepupunya untuk projek pembekalan bantuan.

Kasrin Atchil, 57, yang ditahan di pejabat Suruhanjaya Pencegahan Rasuah Malaysia (SPRM) Sandakan, pada jam 10.15 pagi semalam, mengaku tidak bersalah atas pertuduhan itu yang dibacakan di hadapan Hakim Abu Bakar Manat dan minta dibicarakan.

Mengikut kertas pertuduhan, Kasrin dituduh melakukan kesalahan itu ketika bertugas sebagai Pegawai Kebajikan Daerah Kinabatangan pada 29 Januari 2016, antara jam 2.30 hingga jam 4.15 petang di bilik mesyuarat Pejabat Daerah Kinabatangan.

Dia dituduh mengambil tindakan mencadangkan kepada Jawatankuasa Kanak-Kanak Kekurangan Zat Makanan (KZM) untuk menjadikan Syarikat Usaha Garunai Contractor sebagai pembekal bagi menyalurkan pembekalan bantuan melalui program KZM daerah Kinabatangan dengan nilai RM45,000.

Tertuduh yang juga bekas penolong pengarah Jabatan Perkhidmatan Kebajikan Am di sini, diwakili peguam, Majnah Abdullah, manakala pendakwaan dikendalikan Pegawai Pendakwa SRPM Sabah, Awang Samsul Baharam Bungso.

Bagi kesalahan itu, tertuduh didakwa mengikut Seksyen 23 (1) Akta Suruhanjaya Pencegahan Rasuah Malaysia 2009 yang memperuntukkan penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana-mana yang lebih tinggi.

Terdahulu, Awang Samsul meminta mahkamah menawarkan jaminan RM20,000 dengan penjamin tempatan, namun Majnah meminta budi bicara mahkamah mengurangkan wang jaminan sebanyak RM3,000 kerana tertuduh adalah penjawat awam yang mempunyai tanggungan iaitu isteri dan tiga anak.

Mahkamah kemudian menawarkan jaminan RM15,000 dengan RM6,000 deposit dan seorang penjamin tempatan, selain menetapkan 15 Mac ini bagi pengurusan kes. – Berita Harian


Penganggur Didakwa Cuba Tikam Anggota Polis

KOTA BELUD: Seorang lelaki berumur 24 tahun didakwa di Mahkamah Majistret di sini, Rabu, atas tuduhan cuba menikam seorang koperal polis dengan sebilah pisau, di sini, tiga tahun lepas.

Penganggur, Mohd Zuhairey Suleh dituduh melakukan jenayah itu terhadap Koperal Lonan Anak Sani pada pukul 8 malam 11 Mac 2018, di satu perhentian bas di Jalan Kg Sembirai, di sini.

Tiada pengakuan diambil daripada Zuhairey, yang dibawa ke hadapan penolong pegawai daerah Peter Jiton, yang duduk sebagai majistret kelas kedua.

Tuduhan di bawah Seksyen 324 Kanun Keseksaan itu yang dibaca bersama Seksyen 511 Kanun sama, memperuntukkan hukuman penjara, denda atau sebatan atau mana-mana dua hukuman itu, jika sabit kesalahan.

Peter menetapkan 12 Julai untuk pengakuan Zuhairey dan menawarkan kepadanya ikat jamin RM10,000 dengan dua penjamin.

Terdahulu, Inspektor Mohd U’kasyah Hashim, yang menjalankan pendakwaan, mencadangkan ikat jamin sebanyak RM12,000 atas sebab Zuhairey, yang menjadi buruan selama empat tahun, bertindak agresif dan mencederakan polis itu apabila dia ditangkap.

Zuhairey meminta ikat jamin rendah kerana dia tidak mempunyai pendapatan tetap.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 6,241 Kes Baharu, 87 Kematian Hari Ini

PUTRAJAYA : Kementerian Kesihatan (KKM) melaporkan 6,241 kes baharu Covid-19, sementara 87 angka korban dalam tempoh 24 jam lalu.

Ia adalah hari ketiga berturut-turut negara mencatatkan penurunan dalam angka jangkitan.

Semalam, negara merekodkan 7,452 kes dengan 109 kematian.

Ketua Pengarah Kesihatan, Dr Noor Hisham Abdullah, berkata angka terbaharu itu menjadikan jumlah jangkitan setakat ini 616,815 kes.

Dalam kenyataan, Noor Hisham berkata Selangor terus mencatatkan jangkitan tertinggi iaitu 2,178 kes.

Ia diikuti Sarawak dengan 600 kes, Johor (565), Negeri Sembilan (556) dan Wilayah Persekutuan Kuala Lumpur (415).

Daripada jumlah kes baharu itu, empat kes import dan baki 6,241 adalah penularan tempatan.

Katanya, terdapat 86,628 kes aktif, dengan 444 daripada 890 pesakit di unit rawatan rapi (ICU) memerlukan bantuan pernafasan.

Kes sembuh pula mencatatkan 5,133 dengan jumlah kumulatif sebanyak 526,809 kes manakala jumlah keseluruhan kematian setakat ini 3,378.


Lebih Banyak PPRT Bakal Dibina Di Putatan

PUTATAN: Kerajaan sedia mempertimbangkan untuk membina lebih banyak rumah bagi Projek Perumahan Rakyat Termiskin (PPRT) di kawasan Dewan Undangan Negeri (Dun) Putatan pada masa akan datang.

Pembantu Menteri Undang-Undang dan Hal Ehwal Anak Negeri, Datuk Uda Sulai mengakui pihaknya menerima banyak permohonan PPRT daripada rakyat yang tidak mampu membina atau memiliki kediaman sendiri.

“Kita telah kaji dan sahkan bahawa mereka yang memohon PPRT ini adalah dalam kalangan keluarga daif dan telah berdaftar dengan e-kasih.

“Oleh itu kerajaan sedia pertimbangkan permohonan yang ada dari masa ke semasa untuk meringankan beban dan kesusahan rakyat khususnya di kawasan Putatan,” katanya kepada pemberita selepas program Penyerahan Bantuan Peralatan dan Serah Kunci PPRT Dun Petagas di sini hari ini.

Dalam program itu sebanyak enam keluarga dari Dun Putatan menerima kunci rumah masing-masing yang disampaikan oleh Uda.

Uda yang juga Adun Putatan turut menyerahkan bantuan kerusi roda, kemudahan asas seperti kerusi, meja dan komputer kepada beberapa sekolah dan badan keagamaan.

Mengulas mengenai cadangan agar rumah PPRT dijadikan sewa belia, Uda berkata cadangan itu pernah dibawa ke Parlimen tetapi kerajaan pada masa ini belum lagi menjadikannya sebagai dasar untuk dilaksanakan.

Sehubungan itu katanya pemohon yang telah mendapat PPRT diminta agar mematuhi peraturan ditetapkan kerajaan untuk menduduki kediaman tersebut.

Ditanya mengenai persiapan pihaknya untuk membantu kempen pilihan raya kecil Parlimen Kimanis, Uda berkata Dun Putatan telah mengadakan mesyuarat baru-baru ini.

Jelas beliau lagi pihaknya akan menghantar pasukan untuk membantu menjayakan kempen bagi memastikan kemenangan Parti Warisan Sabah (Warisan) di Kimanis. – SabahNewsToday


PH Sabah Sedia Kerjasama Jayakan Agenda Pembaharuan, Tadbir Urus Negeri

KOTA KINABALU: Pakatan Harapan (PH) Sabah bersedia bekerjasama dengan semua pihak untuk menjayakan agenda pembaharuan dan tadbir urus Sabah, kata Pengarah Komunikasinya, Ewon Benedick.

Ewon berkata, ini termasuk perkara berkaitan autonomi Sabah dan pelaksanaan Perjanjian Malaysia 1963 serta tadbir urus menangani pandemik Covid-19.

“Majlis pimpinan PH Sabah dalam mesyuarat baru-baru ini bersetuju untuk mengangkat tujuh agenda reformasi dan tadbir urus Sabah.

“Antaranya termasuk Perjanjian Malaysia 1963 dan tadbir urus menangani pandemik Covid-19.

“Selain itu, antara perkara lain ialah pelan kebangkitan ekonomi Sabah, reformasi pentadbiran, reformasi Dewan Undangan Negeri, tadbir urus Orang Asal Sabah dan tadbir urus keselamatan,” katanya dalam kenyataan.

Ewon berkata, Majlis Pimpinan PH Sabah juga telah memaklum dan membincangkan agenda reformasi dan tadbir urus berkenaan dengan Ketua Pembangkang Dewan Undangan Negeri (DUN) Sabah, Shafie Apdal melalui perjumpaan dengan beliau baru-baru ini.

Katanya, perkara itu kemudian akan dikemukakan secara rasmi kepada kerajaan negeri dalam masa terdekat.

“PH Sabah ingin menegaskan bahawa agenda reformasi dan tadbir urus ini bukanlah memorandum persefahaman (MoU) yang bakal ditandatangani seperti diuar-uarkan oleh pihak tertentu.

“Sebaliknya, ia tuntutan rakyat yang perlu diperjuangkan bersama dan dilaksanakan secara rentas politik.

“PH Sabah sebagai gabungan parti-parti politik berorientasikan polisi akan terus komited mengangkat pelaksanaan agenda reform dan tadbir urus seperti ini dan turut mengajak semua penggubal undang-undang di peringkat DUN serta rakyat Sabah dalam menjayakan agenda-agenda ini,” katanya.

Beliau berkata, tadbir urus berkenaan Covid-19 serta autonomi Sabah bukan hanya menjadi tanggungjawab kerajaan semata-mata, tetapi sepatutnya menjadi tanggungjawab semua.

Katanya, PH Sabah sedia bekerjasama dengan kerajaan negeri dan semua parti politik yang diwakili di DUN untuk menjayakan agenda “reform” tersebut.

“Kesediaan bekerjasama ini tidak akan menjejaskan sama sekali peranan PH Sabah dalam melaksanakan tanggungjawab semak dan imbang yang berkesan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Musa Aman Perlu Serah Semula Pasport Kepada Mahkamah, Tiada Rawatan Luar Negara

KUALA LUMPUR, 16 Jan – Bekas Ketua Menteri Sabah, Tan Sri Musa Aman perlu memulangkan semula pasportnya kepada Mahkamah Sesyen selepas Mahkamah Tinggi hari ini mengetepikan arahan Mahkamah Rendah yang membenarkan beliau mendapatkan semula pasport sementaranya untuk mendapatkan rawatan di Singapura dan London.

Hakim Mohamed Zaini Mazlan membuat keputusan itu selepas membenarkan permohonan pendakwaraya agar dikaji semula perintah itu yang dibuat oleh hakim Mahkamah Sesyen, Rozina Ayob yang membenarkan Musa, 68, dibebaskan pasport antarabangsanya daripada ditahan bagi membolehkan beliau mendapatkan rawatan ke luar negara.

Dalam penghakimannya, Mohd Zaini berkata adalah dipertikaikan bahawa Musa mengalami beberapa penyakit sebaliknya koronori semulajadi sahaja di samping tiada cadangan oleh tertuduh yang beliau hanya boleh dirawat di Singapura dan London, United Kingdom, sahaja.

“Isu berkaitan di sini ialah sama ada beliau perlu diberi kebebasan untuk mendapatkan rawatan dan ujian di luar negara. Tidak terdapat cadangan oleh tertuduh bahawa beliau hanya boleh dirawat di Singapura dan United Kingdom. Ia bergantung kepada beliau untuk menunjukkan bahawa dia memerlukan perhatian perubatan khas yang mana tidak terdapat di negara ini.

“Pada fikiran saya, tertuduh hanya mahu dirawat oleh doktor pilihan beliau. Andaiannya ialah beliau boleh dirawat dalam negara dan penyakit yang dialaminya boleh dirawat oleh doktor dalam negara. Malahan surat-surat yang dikemukakan dalam afidavit menunjukkan rumusan yang sama,” katanya.


Tiga daripada lima calon akan mengundi esok

SANDAKAN: Tiga daripada lima calon yang bertanding pada Pilihan Raya Kecil (PRK) Parlimen Sandakan akan mengundi di tiga pusat mengundi berlainan, di sini, esok.

Calon DAP, Vivian Wong Shir Yee dijangka mengundi di Sekolah Kebangsaan (SK) Muhibbah.

Dua lagi calon Bebas iaitu bekas pembantu tadbir Pusat Khidmat Parlimen Sandakan, Sulaiman Abdul Samat dan bekas pengurus operasi syarikat kelapa sawit, Chia Siew Yung masing-masing dijangka mengundi di Sekolah Menengah (SM) Yu Yuan dan SK Sungai Anib 1, antara jam 8 pagi hingga 9.30 pagi esok.

Difahamkan, dua lagi iaitu calon Parti Bersatu Sabah (PBS), Datuk Linda Tsen Thau Lin dan calon Bebas, Hamzah Abdullah tidak mengundi kerana berdaftar sebagai pemilih di Parlimen Batu Sapi.

Bagaimanapun, Hamzah yang juga bekas pengasas Parti Amanah Negara (AMANAH) di Sabah dijangka menemani tiga anaknya untuk mengundi di SM Yu Yuan, jam 8.30 pagi esok.

PRK Parlimen Sandakan yang diadakan susulan kematian penyandangnya, mendiang Datuk Stephen Wong Tien Fatt menyaksikan seramai 39,684 bakal mengundi dalam PRK itu.

Pada Pilihan Raya Umum Ke-14 (PRU-14), Tien Fatt mempertahankan kerusi itu dengan majoriti 10,098 undi selepas memperoleh 19,094 undi berbanding 8,996 diperoleh lawannya daripada Barisan Nasional (BN) yang diwakili calon Parti Liberal Demokratik (LDP), Datuk Lim Ming Hoo.

Proses pengundian esok membabitkan 19 pusat mengundi dan 90 saluran yang dibuka Suruhanjaya Pilihan Raya (SPR). Berita Harian


Ikut Laluan Perairan Sah Keluar Masuk Sabah – PPM

LAHAD DATU: Semua pihak dinasihatkan menggunakan laluan perairan yang sah untuk memasuki dan keluar daripada Sabah, kata Komander Pasukan Polis Marin (PPM) Wilayah 4 Sabah, ACP Mohamad Pajeri Ali.

Katanya gesaan itu sebagai peringatan mengelakkan  apabila satu insiden yang tidak diingini berlaku seperti bot karam, kejadian itu tidak disedari.

“Kita (Malaysia) ada sistem, keluar masuk secara sah, guna laluan ini, misalnya di Tawau ada CIQ atau pelabuhan Sandakan. Akan tetapi kebanyakan ikut (laluan) tidak sah dari negara jiran, mengambil jalan mudah lari daripada undang-undang, tanpa fikir mengenai keselamatan nyawa, yang mungkin apa-apa insiden boleh berlaku di tengah laut,” katanya kepada Bernama.

Dalam pada itu, Mohamad Pajeri berkata kesedaran mengenai aspek keselamatan menaiki bot masih rendah, termasuklah penggunaan jaket keselamatan dalam bot, yang sering diabaikan.

“Selain juragan bot membawa muatan penumpang secara berlebihan, bot kecil, bawa lima, enam penumpang walhal untuk dua, tiga penumpang, ditambah lagi barang-barang yang dibawa masing-masing,” katanya.

Sementara itu, katanya operasi mencari dan menyelamat (Sar) enam lagi mangsa bot karam yang masih hilang meliputi perairan sempadan Filipina dan Semporna hari ini, ditangguh dan akan disambung esok.

“Kita sudah menghubungi Philippine National Police Maritime Group, selain Pasukan Gerakan Udara Sabah, untuk menjalankan operasi Sar,” katanya.

Sementara itu, Pegawai Angkatan Pertahanan Awam Malaysia (APM) Lahad Datu, Asby Mohd Anwar ketika dihubungi berkata operasi Sar dilaut ditamatkan 6 petang tadi, tetapi beberapa anggota masih ditempatkan (daratan) berdekatan kawasan pencarian sekiranya terdapat apa-apa petanda,” katanya.

Sebelum ini dilaporkan sembilan individu menaiki sebuah bot dari Sibutu, Filipina dipercayai karam, sebelum seorang mangsa lelaki yang selamat ditemui di perairan Merabung, Tungku dekat sini, pada Khamis lalu.

Manakala seorang wanita dan seorang lelaki ditemui mati terapung masing-masing di perairan Bangingod, Tungku pada Jumaat dan perairan Pulau Mataking, semalam, sekali gus menjadikan enam termasuk dua kanak-kanak masih hilang dan dikhuatiri lemas.


PKPD Di KG Paginatan & KG Maringkan, Ranau Bermula Esok

KOTA KINABALU: Kerajaan hari ini bersetuju untuk melaksanakan Perintah Kawalan Pergerakan Diperketatkan (PKPD) di Kampung Paginatan dan Kampung Maringkan, Ranau bermula esok.

Menteri Kerajaan Tempatan dan Perumahan Sabah, Datuk Seri Masidi Manjun, berkata perintah tersebut berkuat kuasa 29 Disember 2020 sehingga 11 Januari 2021.

“Majlis Keselamatan Negara (MKN) Sabah hari ini telah melaporkan situasi peningkatan kes positif COVID-19 di Kampung Paginatan dan Kampung Maringkan, Ranau.

“Sehingga kini, Kementerian Kesihatan Malaysia (KKM) telah melaksanakan 529 ujian saringan dan sebanyak 89 kes positif COVID-19 telah direkodkan di kedua-dua lokaliti ini.

“Pelaksanaan PKPD ini untuk memudahkan KKM melaksanakan saringan secara bersasar ke atas semua penduduk di kedua-dua lokaliti ini yang melibatkan seramai 865 orang penduduk,” katanya dalam kenyataan hari ini.

Tambahnya prosedur operasi standard (SOP) PKPD di kedua-dua lokaliti tersebut adalah sama seperti yang diumumkan sebelum ini kecuali kelonggaran kepada kedai runcit di kawasan PKPD dibenarkan beroperasi dari jam 6 pagi sehingga 6 petang.

Katanya, pasar awam di kawasan PKPD juga dibenarkan beroperasi dua kali seminggu dari jam 6 pagi hingga 2 petang.

Masidi berkata, pada Isnin jumlah kes positif baharu COVID-19 di Sabah adalah sebanyak 157 kes dengan jumlah kumulatif kes sebanyak 36,231 kes.

Katanya, satu kematian direkodkan di Hopital Queen Elizabeth, Kota Kinabalu melibatkan warga emas berusia 62 tahun yang menghidap penyakit darah tinggi.

“Setakat ini bilangan zon merah berkurang kepada 11 daerah dengan kes tertinggi di Kota Kinabalu hari ini iaitu sebanyak 46 kes.

“Dua daerah kekal sebagai zon hijau iaitu Nabawan dan Tambunan,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


39 bebola magnet dalam zakar

BEIJING: Seorang budak lelaki berusia 12 tahun dikejarkan ke hospital selepas memasukkan 39 bebola magnet ke dalam kemaluannya.

Daily Mirror melaporkan, budak yang berasal dari Wuhan itu dilaporkan memasukkan bebola itu ke dalam saluran kencingnya selepas didorong perasaan ingin tahu.

Budak itu dibawa ke Hospital Kanak-Kanak Wuhan pada 13 Januari lalu dan dia memberitahu doktor dia menelan beberapa objek asing.

Kanak-kanak itu dilaporkan mengadu sakit di bahagian perut dan sukar untuk membuang air kecil.

Bagaimanapun, Doktor Wang Jun terkejut apabila menemui 39 bebola itu tersangkut di saluran kencing pesakit.

Satu pasukan doktor kemudiannya membuat satu pembedahan kecil untuk mengeluarkan bebola berkenaan.

“Mustahil untuk menarik bebola magnet itu keluar tanpa pembedahan. Bebola itu akan berubah arah ketika kami cuba menariknya sepanjang saluran kencing,” kata Wang.

Berapa lama bebola magnet itu berada di dalam zakar kanak-kanak berkenaan tidak diketahui.

Menurutnya, budak lelaki itu kini boleh membuang air kecil dan keadaannya semakin pulih. – Agensi

PIHAK hospital berjaya mengeluarkan 39 bebola magnet. FOTO Daily Mirror


Jenazah Maslim Selamat Dikebumikan Di Semporna

SEMPORNA: Jenazah Allahyarham Laskar Kanan PAP Maslim Abdul Rahim, anggota Tentera Laut Diraja Malaysia (TLDM) yang terkorban dalam nahas di Jalan Ranau-Kota Kinabalu, kelmarin selamat dikebumikan di Semporna, hari ini.

Suasana pilu menyelubungi kawasan tanah perkuburan itu apabila ahli keluarga termasuk isteri Allahyarham, Nur Faezah Mohd Pagal, 35 dan Ibunya, Intan Masahwah Lamjamun, 62, kelihatan mengalirkan air mata.

Terdahulu, kenazah Allahyarham yang diterbangkan menggunakan helikopter EC 725 milik Tentera Udara Diraja Malaysia (TUDM) dari Terminal 2, Lapangan Terbang Antarabangsa Kota Kinabalu (KKIA) pada 8.05 pagi tiba di Pangkalan TLDM, KD SRI SEMPORNA (KDSM) sebelum dibawa ke kediaman mentuanya di Kampung Bugaya, Jalan Rancangan, pada 10.08 pagi.

Ratusan penduduk termasuk pegawai dan anggota TLDM hadir bagi memberi penghormatan terakhir kepada jenazah.

Turut hadir Panglima Markas Wilayah Laut (MAWILLA) 2, Pangkalan TLDM Sandakan, Laksamana Muda Datuk Sabri Zali dan Pegawai Memerintah KDSM, Kepten Ahmad Nazree Abu Hassan.

Sebaik tiba, jenazah Allahyarham kemudiannya disembahyangkan sebelum diiring Pasukan Kawalan Jenazah untuk dikebumikan berhampiran kediaman keluarga Allahyarham pada 11 pagi.

Maslim bersama dua lagi anggota Tentera Laut Diraja Malaysia (TLDM) iaitu Laskar Kelas I Mohamad Firdaus Mat Izan dan Laskar Kelas I Muhammad Arif Idris maut selepas kenderaan dinaiki terbabit kemalangan di Jalan Ranau-Kota Kinabalu 12.55 tengah hari pada Selasa.

Seorang lagi rakan setugas iaitu Laskar Kelas II Vincent M Orel mengalami kecederaan parah dan kini dirawat di Hospital Angkatan Tentera, Wilayah Kota Kinabalu dekat Sepanggar.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Terkejut Tindakan Lelaki Bakar Motosikal Sendiri

Tindakan seorang lelaki membakar motosikalnya sendiri membuatkan penduduk kampung gempar dan bertempiaran lari kerana menyangkakan ada kes kebakaran rumah.

Kejadian kira-kira jam 11 pagi Rabu itu berlaku ketika penduduk kampung menguruskan majlis pengebumian jenazah yang terletak kira-kira 200 meter dari lokasi kejadian.

Insiden itu melibatkan seorang lelaki, 31, yang disyaki kurang siuman dan membakar keretanya ketika bapanya keluar bekerja dan ibunya pula berada di majlis pengebumian.

Bapa lelaki terbabit, 61, seorang pekerja kilang, berkata tindakan anaknya itu hanya diketahuinya semasa berada di tempat kerja sebelum bergegas pulang ke rumah.

“Ketika sampai di rumah, saya lihat orang ramai, polis dan bomba sudah berada di halaman rumah,” katanya yang mengakui terkejut dengan tindakan anak lelakinya.

Menurutnya, anak lelakinya itu menganggur dan baru sahaja membeli minyak untuk motosikal anaknya sehari sebelum kejadian, kerana sudah dua bulan motosikal itu rosak.

Beliau berkata anaknya juga memintanya membaiki motosikal itu pada Ahad lepas namun disebabkan komitmen kerja, bapa lelaki terbabit tidak dapat menghantarnya ke bengkel.

Ibu lelaki itu pula, 55, berkata anaknya sempat menghadiri majlis pengebumian jenazah seorang penduduk kampung sebelum balik ke rumah untuk mengambil motosikal.

“Saya juga berada di majlis yang sama sebelum kejadian itu dan terkejut selepas diberitahu orang kampung bahawa rumah kami terbakar sebelum terus berlari balik.

“Saya tidak tahu punca anak lelaki saya membakar motosikalnya sendiri,” katanya sambil menyifatkan anaknya berkelakuan normal sepanjang pagi itu sehingga kejadian berlaku.

Pengerusi Majlis Pengurusan Komuniti Kampung (MPKK) Muhammad Mai berkata mereka berkejar ke lokasi kejadian kerana menyangkakan ada rumah yang terbakar.

“Semasa tiba di lokasi kejadian, kami melihat ada motosikal terbakar dan seorang lelaki duduk di kolong sambil menghisap rokok,” katanya kepada Utusan Borneo.

Katanya keadaan menjadi kelam-kabut apabila ada orang kampung yang bertindak membelasah lelaki terbabit kerana tidak berpuas hati dengan tindakannya.

Beliau berkata mujur keadaan kembali reda sebelum pasukan bomba dan penyelamat serta polis tiba di lokasi kejadian dan membawa lelaki itu ke IPD Tawau.

“Kawannya ada cakap dia mahu ikut hantar jenazah ke tanah perkuburan sebab itu dia balik untuk mengambil motosikalnya tetapi tidak sangka begini kejadiannya,” katanya.

Ketua Polis Daerah Tawau ACP Peter Umbuas mengesahkan lelaki itu ditangkap mengikut Seksyen 6 (1) (c) Akta Imigresen 1959/63 kerana tidak memiliki dokumen pengenalan diri, dan dipercayai mengalami masalah psikologi.


Tarikh Tutup Pendaftaran BPR Dilanjutkan Hingga 25 Februari 2021

KUALA LUMPUR: Tarikh pendaftaran baharu dan kemaskini bagi Bantuan Prihatin Rakyat (BPR) yang sebelum ini dibuka dari 15 Januari

2021 sehingga 15 Februari 2021, kini dilanjutkan sehingga 25 Februari nanti.

Menteri Kewangan, Tengku Datuk Seri Zafrul Tengku Abdul Aziz berkata, langkah berkenaan diambil bagi bagi memastikan BPR akan diterima oleh mereka yang benar-benar layak, serta mengambil kira Perintah Kawalan Pergerakan (PKP) yang dilaksanakan di hampir seluruh negara pada ketika ini.

“Hanya pemohon yang tidak pernah menerima Bantuan Sara Hidup (BSH) 2020 atau Bantuan Prihatin Nasional (BPN) B40 serta isirumah berpendapatan RM5,000 dan ke bawah sebulan perlu membuat permohonan baharu.

“Ini termasuk golongan mudah terjejas baharu yang layak memohon akibat perubahan status pendapatan mereka ekoran impak penularan Covid-19,” katanya dalam kenyataan di Kuala Lumpur, hari ini.

baharu/kemaskini ini, sebahagian daripada mereka yang tidak lulus dan belum menerima BPR masih berpeluang untuk mengemukakan permohonan untuk diverifikasi semula.

“Penerima BSH 2020 dan BPN B40 yang lulus sebelum ini tidak perlu membuat pendaftaran baharu/kemaskini sekiranya tiada sebarang perubahan maklumat,” katanya.

Menteri kewangan berkata, pembayaran Fasa 1 BPR akan dipercepatkan kepada penghujung Februari 2021, seperti

yang diumumkan di dalam Pakej Bantuan Perlindungan Ekonomi dan Rakyat Malaysia (Permai) pada 18 Januari lalu.

“Bayaran Fasa 2 BPR dijangka dibuat awal bulan Mei 2021. Tempoh masa diperlukan untuk memproses permohonan yang diterima terutamanya permohonan baharu.

“Setakat ini, pihak Lembaga Hasil Dalam Negeri Malaysia (LHDNM) telah menerima hampir 550,000 permohonan

baharu yang perlu diverifikasi dan disemak silang di dalam sistem.

“Selain itu, proses semak silang ini juga membabitkan 25 agensi kerajaan termasuk Jabatan Pendaftaran Negara (JPN) dan LHDNM untuk memastikan mereka yang benar-benar layak diluluskan BPR,” katanya.

Pemohon BPR boleh merujuk Soalan Lazim (FAQ) yang telah dimuat naik di portal rasmi BPR iaitu, https://bpr.hasil.gov.my bagi mendapatkan maklumat lanjut. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Kawal Laluan Pintu Masuk Istana Negeri

KOTA KINABALU, 29 Julai: Polis mula mengadakan sekatan dan kawalan laluan pintu masuk utama ke Istana Negeri di sini malam ini susulan perkembangan politik semasa di negeri ini.

Pemerhatian mendapati suasana di pintu masuk istana juga dalam keadaan terkawal dan pengamal media sudah mula berkumpul di situ.

Bekas Ketua Menteri Tan Sri Musa Aman hari ini mendakwa telah memperoleh majoriti mudah untuk membentuk kerajaan negeri baharu menerusi gabungan beberapa parti di negeri itu.

Musa dijangka menghadap Yang Dipertua Negeri Tun Juhar Mahiruddin di istana tersebut malam ini tetapi tiada pengesahan mengenai perkara itu setakat ini.

Semasa sidang akhbar terdahulu, Musa berkata beliau akan menyerahkan surat akuan bersumpah Ahli Dewan Undangan Negeri (ADUN) yang mengesahkan pendirian mereka untuk menyokong gabungan baharu yang diketuainya, kepada Tun Juhar.

Musa merupakan ADUN Sungai Sibuga dan penyandang kerusi tunggal UMNO di Dewan Undangan Negeri Sabah.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tentukan Status Pemegang Kad Pengenalan Dahulu Sebelum Daftar Memilih Automatik – Madius

KUALA LUMPUR: UPKO menyokong penuh pindaan rang undang-undang Perlembagaan Persekutuan bagi menurunkan umur kelayakan mengundi daripada 21 tahun kepada 18 tahun.

Namun bagi cadangan supaya Suruhanjaya Pilihan Raya membuat pendaftaran secara automatik bagi setiap rakyat Malaysia yang mencapai umur 18 tahun, Upko mahu cadangannya untuk menarik semula kad pengenalan Malaysia yang dikeluarkan di Sabah dibuat terlebih dahulu.

“Bagi Upko secara khususnya, sememangnya pengiktirafan terhadap penglibatan generasi muda sudah kami lakukan lebih 15 tahun yang lalu apabila Majlis Tertinggi Upko bersetuju untuk mewujudkan Pergerakan Komulakan bagi belia beliawanis berumur 18 hingga 35 tahun. Justeru, kami tidak ada halangan menyokong pindaan ini,” kata Ahli Parlimen Tuaran, Datuk Seri Wilfred Madius Tangau yang juga adalah presiden Upko.

Beliau berkata demikian ketika turut serta dalam membahaskan RUU Perlembagaan Persekutuan (Pindaan) 2019 itu di Dewan Rakyat di sini, Selasa.

Beliau berkata Upko menggesa semua kad pengenalan Malaysia untuk warga Sabah dan hanya dikeluarkan semula selepas saringan terhadap status pemilik dokumen iu di selesaikan.

Sebaiknya ia dibuat sebelum pendaftaran pemilih secara automatik dilaksanakan  oleh SPR, terutamanya di Sabah.

“Bagi saya dan saya percaya majoriti Ahli Dewan Rakyat dari Sabah, pelaksanaan itu sebaiknya hanya dilakukan selepas Kerajaan menunaikan semua cadangan serta usul dalam laporan Suruhanjaya Siasatan Di Raja atau RCI mengenai masalah pendatang asing tanpa izin di Sabah.

“Sebelum pendaftaran pemilih dijalankan secara automatik, kami menggesa Kerajaan untuk terlebih dahulu melakukan, dengan izin, ‘a total recall of all Malaysian ICs in Sabah and re-issuing it only after stringent screening by all stakeholders’.

“Jabatan Pendaftaran sudah beberapa kali menukar dan membuat penambahbaikan kepada kad pengenalan kita … maka tidak ada alasan mengapa usul Upko ini dan suara ramai tidak dapat dilaksanakan terutama di Sabah,” tambah beliau.

“Ia mungkin memakan masa beberapa bulan, atau pun tahun, namun Upko percaya ini sahajalah penyelesaian tuntas untuk isu Pendatang Tanpa Izin (PTI). Lagipun, piliharaya umum di Sabah hanya akan diadakan tiga tahun daripada sekarang; jadi kita ada masa untuk melakukannya.”

Madius yang juga adalah Timbalan Ketua Menteri Sabah menerangkan bahawa data pertambahan penduduk Bumiputera Sabah dari tahun 1960 hingga 2000 menunjukkan peningkatan luarbiasa iaitu sebanyak 417 peratus atau sama seperti sepasang suami isteri menghasilkan 834 anak dalam tempoh 40 tahun.

“Yang paling menakjubkan lagi adalah pertambahan penduduk kaum Bumiputera Melayu di Sabah iaitu sebanyak 18,350 peratus dalam tempoh yang sama.

“Ini bermakna, pasangan (kaum Bumiputera Melayu) yang berkahwin pada tahun 1960 telah menghasilkan 36,700 zuriat dalam tempoh masa 40 tahun sahaja!

“Menurut perangkaan rasmi, kadar kelahiran di Sabah hanyalah 13.7 peratus,” kata Madius.

Beliau juga bertanya apakah usaha Kerajaan Pakatan Harapan terhadap usul dan cadangan RCI yang sudah pun dibentangkan di Parlimen tiga tahun lalu.


Polis Tahan 6 Individu Termasuk Tiga Beranak Terlibat Dadah

KUNAK: Polis menahan enam lelaki termasuk tiga beranak selepas didakwa terbabit dalam penyalahgunaan dadah di dua lokasi  di sini, petang semalam.

Ketua Polis Daerah Kunak, Superintenden Baharin Md. Tahir berkata, semua suspek ditahan secara berasingan bermula semalam sehingga awal pagi tadi.

“Tangkapan pertama membabitkan seorang buruh lelaki, 49, warga Filipina, pada pukul 3.30 petang semalam di tepi jalan, ladang kelapa sawit Pangi, Jalan Kunak-Semporna.

“Suspek cuba melarikan diri sebaik menyedari kehadiran polis, namun gagal,” katanya dalam satu kenyataan hari ini.

Tambah beliau, hasil pemeriksaan dilakukan, polis menemukan enam plastik lutsinar berisi dadah jenis syabu seberat 6.16 gram dianggarkan bernilai lebih RM900.

“Ujian air kencing juga menunjukkan suspek positif dadah yang sama.

“Selain itu, dalam operasi seterusnya, polis turut menahan dua lelaki warga Filipina juga didapati positif dadah di lokasi berasingan,” katanya.

Dalam masa sama katanya, polis turut menyerbu sebuah rumah di Kunak Jaya selepas menerima maklumat berhubung kegiatan penagihan dadah, pada pukul 1 pagi tadi.

“Tiga beranak ditahan terdiri daripada seorang lelaki dan dua anaknya selepas ujian air kencing menunjukkan positif kandungan dadah.

“Sehubungan itu, polis menahan semua suspek berusia 20 hingga 55 tahun itu untuk membantu siasatan,” katanya.

Menurut beliau, kes disiasat mengikut Seksyen 39A (1), Akta Dadah Berbahaya 1952 dan Seksyen 15(1)(a) akta yang sama.


Fenomena ‘Snow Moon” Dapat Disaksikan Bermula Malam Ini, Kejadian Pertama Tahun 2020

Hari ini sekali lagi bakal berlaku kejadian bulan penuh dan dikatakan kejadian pertama bagi tahun 2020.

Menurut NASA, ‘Bulan penuh kali ini juga dikenali sebagai bulan salji oleh masyarakat Amerika Syarikat kerana berlaku pada cuaca sejuk dan waktu kemuncaknya pada 2.33 pagi.

Snow Moon yang berlaku semasa bulan purnama ini akan menjadi paling dekat dalam orbitnya ke Bumi.

Ia akan muncul selama tiga hari sekitar dengan waktunya dari Jumaat petang hinggalah Isnin pagi.

Bulan ini mempunyai nama yang berbeza mengikut musim yang berkaitan dengan masa itu. Ini kerana berabad lalu, bulan lunar dikaitkan dengan perubahan musim berbanding tahun solar.

Menurut NASA, bulan ini mempunyai pelbagai nama antaranya Bulan Ribut, Bulan Kelaparan, Magha Purnama, Mahga Puja, Festival Bulan pagoda Mahamini dan Moon Festival Latern China.

Bulan penuh seterusnya bakal berlaku pada 9 March ini dan berkemungkinan akan berlaku pada April dan Mei ini.

**Sejak artikel ini ditulis, tiada kenyataan rasmi dari Agensi berkaitan di Malaysia tentang fenomena ini.

A #SnowMoon will illuminate the night sky on Sunday, Feb. 9, reaching its peak of fullness at 2:33am ET. Be sure to bundle up and take a look! https://t.co/oTuVUxCg7H pic.twitter.com/k0rZfYV5zi


SPRM Sabah Tahan Bekas Pengarah Kolej Kemuka Tuntutan Palsu RM300,000

KOTA KINABALU: Suruhanjaya Pencegahan Rasuah Malaysia (SPRM) Sabah menahan seorang lelaki berumur 40-an atas kesalahan membuat tuntutan palsu berjumlah kira-kira RM300,000.

Menurut sumber, suspek merupakan seorang bekas pengarah sebuah kolej swasta di Kota Kinabalu.

Beliau telah ditahan di Pejabat SPRM Kota Kinabalu kira-kira jam 10 pagi hari ini ketika hadir untuk memberi keterangan.

Suspek dipercayai melakukan kesalahan dengan mengemukakan tuntutan palsu berjumlah lebih RM300,000 kepada sebuah agensi kerajaan di Kota Kinabalu sekitar 2018 membabitkan tiga tuntutan yang berasingan.

Tuntutan tersebut melibatkan tiga program yang dilaksanakan di kolej tersebut dan beliau telah membuat tuntutan penuh kehadiran serta elaun pelajar sedangkan terdapat pelajar tidak pernah hadir serta tidak menghabiskan kursus berkenaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Bunuh Diri Di Bilik Sewa Bakal Tunang Di Sinsuran

KOTA KINABALU: Seorang lelaki yang menziarahi bakal tunangnya ditemui mati selepas menggantung diri di tandas bilik sewa, di Bangunan Sinsuran, di sini, hari ini.

Dalam kejadian jam 5.30 petang itu, mangsa berusia 32 tahun dikatakan baru sampai daerah Kudat bersama seorang lagi rakannya ke bilik yang disewa bakal tunangnya.

Selepas tiba, mangsa dikatakan sempat menjamu selera bersama rakan dan tunangnya sebelum masuk ke bilik air untuk mandi manakala rakannya pula pulang semula ke Kudat.

Namun, mangsa dikatakan tidak keluar daripada tandas berkenaan selepas beberapa ketika sebelum disedari bakal tunangnya yang mengetuk pintu untuk bertanyakan keadaannya namun tidak dijawab.

Bakal tunang mangsa terpaksa meminta bantuan daripada jiran bilik sewa untuk memeriksa keadaan mangsa di dalam bilik air berkenaan.

Bagaimanapun, mereka terkejut selepas menyedari mangsa sebenarnya menggantung diri di besi tangki air di tandas berkenaan.

Ketua Polis Daerah Kota Kinabalu Asisten Komisioner Habibi Majinji berkata, bakal tunang mangsa bersama jiran berjaya memecahkan pintu tandas sebelum menurunkannya dengan memotong tali yang menggantung mangsa.

Katanya, dalam keadaan panik, bakal tunangnya terus tampil ke Balai Polis Kota Kinabalu untuk melaporkan kejadian berkenaan.

“Sebaik menerima laporan sepasukan polis dikerah ke lokasi kejadian untuk menjalankan siasatan.

“Pasukan paramedik yang turut tiba di lokasi kejadian kemudiannya menjalankan pemeriksaan sebelum mengesahkan mangsa sudah meninggal dunia,”katanya ketika dihubungi, hari ini.

Habibi berkata, siasatan di tempat kejadian tidak menunjukkan sebarang unsur perbuatan jenayah yang boleh dikaitkan dengan kematian mangsa.

Katanya, mayat mangsa sudah dirujuk ke Unit Forensik Hospital Queen Elizabeth I (HQE1) untuk ujian Covid -19 sebelum proses bedah siasat dijalankan.

“Siasatan lanjut akan dijalankan bagi mengenalpasti punca sebenar kematian mangsa.

“Setakat ini, kes diklasifikasikan sebagai kematian mengejut,” katanya.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Kuat Kuasa Langkah Cegah Covid-19

KOTA KINABALU: Kerajaan negeri menyenaraikan beberapa langkah bagi mencegah penularan wabak Covid-19 di Sabah.

Setiausaha Kerajaan Negeri Datuk Safar Untong pada kenyataan hari ini berkata, rakyat Sabah yang menghadiri program tabligh di Sri Petaling, Kuala Lumpur baru-baru ini diminta segera membuat pemeriksaan di klinik kesihatan berhampiran.

“Selain itu, perhimpunan yang membabitkan lebih 50 individu hendaklah ditangguhkan bagi mencegah kemungkinan jangkitan Covid-19,” katanya.

Safar turut menyenaraikan langkah pencegahan membabitkan sektor awam, swasta dan pertubuhan bukan kerajaan (NGO).

“Pegawai sektor awam, swasta atau mana-mana NGO yang perlu menghadiri mesyuarat di luar Sabah digalakkan untuk menggunakan sidang video atau saluran komunikasi digital lain.

“Semua penjawat awam di Sabah, syarikat berkaitan kerajaan dan orang awam diingatkan supaya mematuhi prosedur operasi standard (SOP) pengawalan penularan Covid-19 dikeluarkan Kementerian Kesihatan Malaysia,” katanya

Beliau turut mengingatkan rakyat Sabah untuk menjaga kebersihan diri, mengamalkan kuarantin kendiri selain elakkan diri berada di tempat awam jika mempunyai simptom seperti demam, batuk dan sukar bernafas.

Rakyat Sabah juga dinasihati untuk menangguhkan sementara perjalanan ke luar negara jika tiada urusan mendesak dan elakkan diri daripada mengunjungi negara dan negeri lain di Malaysia yang sedang mengalami wabak berkenaan.

Safar juga menggalakkan rakyat Sabah untuk tidak berjabat tangan sebagai langkah pencegahan. – BERNAMA


Pelajar Keningau Terbit Hasil Karya Fiksyen Majalah Di UK

KENINGAU: Anzenikha Zali, pelajar jurusan pendidikan awal kanak-kanak di Kolej Vokasional Keningau, telah menulis sebuah cerita fiksyen kilat yang bertajuk “Linangkit” yang telah diterbitkan di sebuah majalah, Writer’s Egg Magazine, yang berpangkal di Bristol, United Kingdom.

Cerita yang ditulisnya adalah bertemakan budaya kaum etnik dimana ianya merupakan sulaman yang mempunyai corak yang unik dikalangan komuniti Dusun di Sabah. Cerita tersebut telah diterbitkan dalam isu kesembilan majalah tersebut yang boleh dibeli di pautan berikut: http://writerseggmagazine.co.uk/shop/

Fiksyen kilat merupakan cerita fiksyen yang ditulis dalam jumlah perkataan yang kurang dari 1000 jumlah patah perkataan.

Cerita yang ditulis oleh Anzenikha mengisahkan seorang pereka fesyen yang sedang melakar kejayaan di indusri berkenaan dengan rekaan pakaiannya yang berasaskan corak Linangkit.

Namun, dia mengambil keputusan untuk mengubah perjalanan kareernya apabila nenek kesayangannya meninggal dunia.

Sebagai seorang yang berbangsa Dusun yang dilahirkan dan membesar di Ranau, Anzenikha ingin memelihara budaya etnik kaumnya melalui penulisan cerita yang mengandungi unsur-unsur budaya etnik tempatan.

Dia telah menulis cerita ini pada Januari 2021 dan telah menghantar hasil karya penulisannya kepada majalah tersebut yang menerbitkan koleksi puisi, cerita dan lukisan pada setiap bulan.

Dia telah menerima email menyatakan bahawa hasil karyanya akan diterbitkan di majalah tersebut pada 18 Mac dan ceritanya telah diterbitkan pada awal bulan April.

Pengarah KV Keningau, Encik Johari @ Jaibet Bin Sabin, merasakan rasa bangga dengan pencapaian pelajar tersebut yang membuktikan kebolehan para pelajar kita dalam bidang penulisan.

Dia sentiasa menyokong sebarang usaha yang dilaksanakan oleh para pelajar dan guru disekolah tersebut dalam apa jua bidang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost